text:
Insengero zari zimaze kuba nyinshi cyane kandi nababijyamo kenshi babifutemo inyungu so nibahagarije izitujuje ibyangibwa hasigare izibifite Wenda ubutejamitwe bwabamwe biyita abakozi bImana bagabanuka nubundi nabo kugandisha abaturage bababuza gukora akazi gusa bababeshya ko bazabaha ubukire
Insengero zari zimaze kuba nyinshi cyane kandi nababijyamo kenshi babifutemo inyungu so nibahagarije izitujuje ibyangibwa hasigare izibifite Wenda ubutejamitwe bwabamwe biyita abakozi bImana bagabanuka nubundi nabo kugandisha abaturage bababuza gukora akazi gusa bababeshya ko bazabaha ubukire
Imana yabahamagaye izabatabara! Kandi namwe mubacyiraho iteka isi ntisakaye namwe igihe k’imvura yanyu nikigera izabanyagira!
Ubundi ko mutari abanyategeko mwaretse ababishinzwe bagakora akazi kabo
Bavandimwe mwihangane, mubibi nibyiza duhore dushima.Dicks ngirango twari kumwe Kitazigurwa, buriya umunyabwenge yabonye ikiriho. So mureke dukore ibyo dushoboye ibindi tubyereke iyakuye abisiraheri muri Egypt izatabara itorero ryayo. Gusa muhumure byose bizasoza kandi neza.
Mushatse mwareka abantu bakisengera.Mugize amahirwe insengero zaba nyinshi gusa bigakurikiranwa niba hatarimo abateka nitwe.Ndibaza niba nk’itorero nyoboye twarabwirije abantu bakava mu tubari,tukaba dusengera abarwayi nabasazi barataye ingo zabo ubwenge bukagaruka,tugatanga imyenda mu bakene,turihirira abatishoboye Mutuel batanu buri mwaka,abo turihirira amashuri nibindi byinshi umuntu atarondora,gute umuntu yakora ibikorwa nkibyo nibindi bitavuzwe barangiza bakabyita ngo itorero niriteka umutwe.Nahoze nkorera I Kigali imana intuma muri Karangazi.Niba ari ukuwuteka mba narawutekeye mu mashanyarazi sinze Karangazi no kubona inkwi bigoye.Turebe icyo itorero rimariye abanyarwanda abadafite icyangombwa bagishake niba byanze bahagarikwe kugeza bakibonye cyane ko tugira nabaduhagarariye mu matorero niba harimo nabattekamitwe nabo baba bazwi ariko tudashize abantu mu gatebo kamwe.Ikindi kandi tumenye ko nubushobozi bwabantu (amatorero) butangana.Turebe niba itorero rifite icyo rimariye igice rikoreramo ribanze ryigweho mbere yo kurihagarika.
Kukko ntawuzi ebyejo not lbyigihe kizaza mushake mwareka tugatuza kuko ubu buzima dufite hari ubuduha gusa akwiriye gusengwa kd nkuko amanywa ava mwijoro ntihagire umenya uko bigenze! Ninako nabasenga Imana by’ukuri bumva bakeneye gusenga ntanuwarukwiye kubiyindaho! Ahubwo bikwiye gushyigikirwa CNE kuko uwagiramahirwe yagwiza abantu basenga Imana iduha ubuzima n’ubwenge kd ntihagire umenya urufatiro rwabyo!
Kukko ntawuzi ebyejo not lbyigihe kizaza mushake mwareka tugatuza kuko ubu buzima dufite hari ubuduha gusa akwiriye gusengwa kd nkuko amanywa ava mwijoro ntihagire umenya uko bigenze! Ninako nabasenga Imana by’ukuri bumva bakeneye gusenga ntanuwarukwiye kubiyindaho! Ahubwo bikwiye gushyigikirwa CNE kuko uwagiramahirwe yagwiza abantu basenga Imana iduha ubuzima n’ubwenge kd ntihagire umenya urufatiro rwabyo!
Kukko ntawuzi ebyejo not lbyigihe kizaza mushake mwareka tugatuza kuko ubu buzima dufite hari ubuduha gusa akwiriye gusengwa kd nkuko amanywa ava mwijoro ntihagire umenya uko bigenze! Ninako nabasenga Imana by’ukuri bumva bakeneye gusenga ntanuwarukwiye kubiyindaho! Ahubwo bikwiye gushyigikirwa CNE kuko uwagiramahirwe yagwiza abantu basenga Imana iduha ubuzima n’ubwenge kd ntihagire umenya urufatiro rwabyo!
UWAKONGERAHO ICYAHA CYO GUTUBURIRA ABANTU NGO BAVURA ABARWAYI
Abashinzwe kubikurikirana barahari kandi barimaso nibabakurikirane
nonese gukora inama ntabwo byemewe ubwo ni ukuvuga ko inama y’ubukwe izajya isabirwa uruhushya
Mureke bakurikiranweho ibyaha bakoze, mwihora abantu aho bakomoka cyangwa bakuriye.
Mureke bakurikiranweho ibyaha bakoze, mwihora abantu aho bakomoka cyangwa bakuriye.
ibyo babafungiye c nukobari abanyamahanga?
nimubafunge aba bakongomani ,wasanga arinabo barinyuma yokwigaragambya kwimpunzi za kiziba?!!twabahaye uburaro none batugeze hahandi nyakubahwa yavugaga ?!!


c: text/html

text:
Mu rwego rwo kwifatanya n’Abanyarwanda muri gihe cyo kwibuka ku nshuro ya 24 Jenoside yakorewe Abatutsi, abakozi b’iki kigo cy’itumanaho giherutse kugura Tigo Rwanda barangajwe imbere n’abayobozi bakuru babo, bagiye gusura urwibutso, basobanurirwa amateka y’uburyo mu Bugesera habanje kugeragerezwa umugambi wa Jenoside.
Nyuma bashyize indabo ku mva, bunamira inzirakarengane zishyinguye muri uru rubwitso rurimo na bimwe mu bimenyetso bigaragaza ubugome ndengakamere bwaranze abicaga Abatutsi mu Bugesera.
Umuyobozi Mukuru wa Airtel Rwanda, Philip Amoateng, yavuze ko kimwe mu byo bahigiye ni uburyo abantu bashobora gukora ibikorwa bibi bigira ingaruka mbi kandi zikomeye zashegesha umuryango, bigatanga isomo gukumira ko byakongera ukundi.
Yagize ati "Nizera ko uku kwibuka ari ingirakamaro cyane kugira ngo bitwibutse ko ibintu nka biriya bitazongera kuba na rimwe ukundi. Bikwiye kuduhuriza hamwe nk’abantu ngo dutekereze ku mahoro n’ubumwe bigomba gushinga imizi muri twese mu gihe kizaza. Kubivugaho, kureba twibuka uko ibihe biza ni ingenzi kuko bitwigisha ko ubugome nka buriya budafite umwanya mu muryango."
Airtel Rwanda yanatanze 2,000,000 Frw yo gufasha Urwibutso rwa Nyamata.
Urwibutso rwa Jenoside rwa Nyamata ruri ahahoze Kiliziya yitwa Umwamikazi w’Intumwa, hashyinguwe imibiri isaga 45,000 y’abiciwe mu duce dutandukanye muri Bugesera n’abagera ku 1080 biciwe muri iyi Paruwasi.

robotstxt: allowed

filter: keep


text:
Ishyaka riharanira ukwishyira ukizana kwa buri muntu –PL, ubwo ryamamazaga abakandida baryo mu turere twa Gicumbi na Gasabo, ryijeje abaturage kurwanya imirire mibi binyuze mu gushyira imbaraga mu buhinzi bw’imboga n’imbuto mu Rwanda hose.
Ku wa gatanu tariki ya 24 Kanama 2018, mu gikorwa cyabanjirije mu karere ka Gicumbi mu murenge wa Kaniga, kigakomereza mu murenge wa Jali mu karere ka Gasabo, Hon. Mukabalisa Donatila, Umuyobozi wa PL yavuze ko bagerageje gukora ibyo bashoboye byose ngo bazamure umunyarwanda.
Hon. Mukabalisa yagize ati “twakoze ibishoboka byose, twashyize hamwe ubwenge bwacu, imbaraga zacu, amaboko yacu, hamwe n’ibitekerezo byacu ngo tuzamure umunyarwanda wese. Muzadutore rero, muzaba mumeze nk’abibereye mu nteko.”
Yakomeje agira ati “Dukeneye ko Abanyarwanda bagira imirire myiza, bakagira ubuzima bwiza, maze bakazubaka u Rwanda bafite ubwenge n’imbaraga. Kubigeraho, tuzaharanira ko ibiti byera imbuto ziribwa byiyongera, imboga zigahingwa ku bwinshi.”
Hon. Mukabalisa Donatila yasoje asaba abanyarwanda n’abanyarwandakazi kuzatera igikumwe ku birango bya PL aribyo inyenyeri eshatu z’umuhondo ngo ubundi bakaba batoye Ubukire, uburumbuke no kwishyira ukizana.
Raoul Nshungu


text:
Soeur NIYITEGEKA Felicite wishwe tariki 21 Mata 1994 aribukwa nk’ Intwari y’ Imena. Uyu mubikira yandikiye musaza we Col. Nzungize Alphonse amusaba ko niba adashobora kumurokorana n’ abo yari ashinzwe kurinda abareka bagapfana anamusaba kumusezerera kuri nyina.
Yagize ati “Mon frère chéri, urakoze kuba washatse kunkiza. Ariko aho gukiza ubuzima bwanjye ntakijije abo nshinzwe, abantu 43, mpisemo gupfana nabo. Dusabire tugere ku Mana kandi unsezerere umukecuru (mama we) n’umuvandimwe. Ngeze ku Mana, nzagusabira. Witware neza! Bityo Ndagushimiye cyane kuba wantekereje. Niba Imana idukijije nk’uko tubyizeye ni ah’ejo”.
Niyitegeka Félicité ni mwene Sekabwa Simoni na Nyirampabuka Angelina. Yavukiye i Vumbi mu Mujyi wa Huye mu 1934. Yari ubuheta mu muryango w’abana icumi. Niyitegeka Félicité yize amashuri abanza muri Astrida (Butare) mu kigo cyayoborwaga n’Ababikira Bera kuva mu 1941 kugera mu 1946, akomeza ayisumbuye i Save mu ishuri ry’abarimukazi (Ecole de Monitrices) ryayoborwaga n’Ababikira Bera. Yari uwihayimana mu muryango w’aba Auxiliaire de l’Apostolat, ku Gisenyi.
Nyuma yo kwanga kwitandukanya n’abamuhungiyeho yishwe arashwe n’umuntu witwa Omar Serushago wemeye iki cyaha ku itariki ya 3 Gashyantare 1998 i Arusha.
Serushago Omar yabaye umuntu wa kabiri wemeye icyaha cya jenoside yakorewe Abatutsi, muri TPIR, nyuma ya Kambanda Yohani wari Ministiri w’Intebe muri Guverinoma y’Abatabazi.
Mu gukora urutonde rw’Intwari z’Igihugu, abari babishinzwe basanze ubutwari yagize mu buzima bwe bwose bumuhesha kujya mu cyiciro cy’Intwari z’Imena. Ibi byatangajwe n’icyemezo cy’Inama y’Abaministiri yateranye ku ya 12 Nzeli 2011.
Intwari z’u Rwanda zishyirwa mu byiciro bitatu ari byo Imanzi, Imena n’Ingenzi. U Rwanda kugeza ubu rufite Intwari mirongo itanu n’eshatu ziri mu byiciro bibiri. Umusirikare utazwi izina na Major General Fred GISA RWIGEMA, bari mu cyiciro cy’Imanzi, Umwami MUTARA III RUDAHIGWA, RWAGASANA Michel, UWILINGIYIMANA Agathe, NIYITEGEKA Felecite n’abanyeshuri b’i Nyange (abanyeshuri bigaga mu mwaka wa gatanu n’uwa gatandatu bazize n’abarokotse Igitero cyo ku wa 18 Werurwe 1997) nabo bakaba mu cyiciro cy’Imena.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Oh, Imana imwakire, nako ntashiti uyu yamaze kugera mwijuru. Niba byarabaye koko atari yamayeri yanyu mugenda muteramo ibintu hanyuma, ibaruwa mutangaje nyuma yimyaka makumyabiri nine ubu sihimbwejo koko?????? Amayeri yazo............


text:
Wakora iki ngo wivure indwara ya depression (Agahinda gakabije )
Kumva ufite agahinda kenshi cg wigunze ni ibintu bisanzwe mu buzima, cyane cyane nka nyuma yo kubura uwo ukunda, kugira ibibazo bitandukanye mu buzima cyangwa se guhomba ikindi kintu wakundaga cyane . Gusa, iyo bitangiye kuba byinshi kandi ukamara igihe kirekire (hejuru y’ibyumweru 2) ufite agahinda kenshi no kumva uri wenyine ntacyo umaze bishobora kuba indwara ya depression, iyi ndwara ituma ubuzima bwawe busanzwe bugenda nabi, bikaba byatera n’ibindi bibazo bikomeye.
Sangiza abandi ubuzima bwawe
Gira ubwo usangza ubuzima uhura nabwo mu akazi ukora, aho utuye, amateka yawe, ibyo wagezeho mu buzima, ibyo wifuza kugeraho, mbese ubuzima bwawe bwa buri munsi ugerageze kubiganira n’abo wisanzuraho cyane.
Gerageza kwishyira mu mutuzo ugire ibyo wima umwanya
Niba hari ikitagenda neza mu rugo wituma kiguhangayikisha cyane; umukoresha cg umukozi ku kazi wakubwiye nabi, mu birori wicaye aho utifuzaga, kanaka yatinze gusubiza sms kandi maze amasaha 2 mwandikiye, kanaka ntiyantumiye mu munsi mukuru, n’utundi tuntu duto wakwirengagiza ubuzima bugakomeza.
Imenyereze kwita cyane kubyakuzanira umenezero
Nko kumva umwana aseka bikagushimisha, kureba ku mugoroba izuba rirenga , uko hanze haba hameze, utunyoni twa mu gitondo izuba rirashe dutuma wumva uguwe neza, kureba videwo zisekeje cg se indirimbo, n’ibindi. Kwishimira utuntu duto tukubaho mu buzima bigufasha kwirengagiza ibitagenda neza byose
Nezererwa amahirwe ya mugenzi wawe
Burya buri wese agira umugisha we, kuba mugenzi wawe yaronkeye aho waburiye ntibyari bikwiye kukuviramo impamvu yo kumwanga cg kumugirira ishyari, kuko iyo ugize umutima mubi ni wowe uba wihemukira, bishobora kukuviramo n’uburwayi bwo mu mitekerereze.
Ba uwo ushaka kubawe utabihatiwe n’undi
Mu gihe ushaka kubaho wishimye reka kugendera ku ijisho rya kanaka, niba wumva udashaka kujya ahantu runaka wijyayo. Niba wumva kuba inshuti na kanaka bikubuza amahoro mureke ushake inshuti zituma ubaho wishimye. Reka kubaho ubeshejweho n’icyizere ko igitangaza kizaza kigahindura ibintu. Fata iyambere ubihindure wowe ubwawe, witinya kongera gutangirira ku busa.
Bana neza n’abandi
Guhera mu rugo rwawe kugeza ku bo muhuriye mu nzira, gerageza kubaha buri kiremwa muntu nk’uko nawe wakwifuza ko bakubaha. Zirikana ko icyo utifuza ko bagukorera udakwiye kugikorera mugenzi wawe.
Imenyereze guhora ushima Imana no mukugoye wizereko izagutabara
Niba ibyago bikugwiririye, ibwire ku mutima uti ubwo ngihumeka nacyo ni ikintu cyo gushimira Imana. Menyera gushimira mu bito kimwe no mu binini, ubu ni uburyo bwo kongera ibyishimo n’akanyamuneza muri wowe. Jya ushimishwa n’ibyo ufite nabyo ubishimire Imana kuko hari n’ababyifuza bakabibura Gushimira ibyo ufite biguha imbaraga zo gukomeza gukora cyane no kunezerwa, naho ibyo ushimira byaba bito.
Ha agaciro gusabana n’abandimwe ukibafite
Niba ufite amahirwe yo kugira abavandimwe bishyiremo umwete mugirane umubano mwiza. Ubushakashatsi bwagaragaje ko abantu bafitanye umubano uzira imyiryane n’abavandimwe babo, bagira ubuzima burimo ibyishimo.
Jya ukunda guseka
Guseka ukirekura, wivuye inyuma rwose bigufasha kumva uruhutse n’ibibazo ukabyibagirwa. Niba ubonye ikintu kigusetsa, seka kuko bizana ibyishimo mu buzima. Guseka no gusabana bifasha mu kurinda kwigunga no kumva uri wenyine.
Jya uryama ibitotsi bishire
Burya gusinzira igihe kirekire byongerera umuntu ibyishimo.
Niba wumva kwigunga bigeze ku rwego rukabije, hari imwe mu miti yitabazwa, gusa uyifata ari uko wayandikiwe na muganga.Ntugomba na rimwe kwigurira imiti ya depression utayandikiwe na muganga.


text:
ISI N’ABAYITUYE
Twasuye Nouvelle-Zélande
HASHIZE imyaka igera kuri 800 Abamawori bagenze ibirometero ibihumbi mu nyanja, bagiye gutura muri Nouvelle-Zélande. Aho bahasanze ubutaka butandukanye n’ubw’aho bari bavuye mu birwa bya Polynésie. Basanze haba imisozi itwikiriwe n’amasimbi n’urubura kandi hakaba n’amashyuza. Abandi bimukira bahageze nyuma y’imyaka igera kuri magana atanu baturutse mu Burayi. Ubu Nouvelle-Zélande ituwe n’abantu bafite imico yo mu Bwongereza no muri Polynésie. Abaturage baho basaga 90 ku ijana baba mu migi. Umugi wa Wellington ni wo mugi uri hafi y’impera y’isi y’epfo kurusha indi migi yose yo ku isi.
Nubwo Nouvelle-Zélande isa n’iri yonyine, ifite ubwiza nyaburanga bukurura ba mukerarugendo basaga miriyoni eshatu mu mwaka.
Nouvelle-Zélande irimo amoko menshi y’inyamaswa, urugero nk’inyoni zidashobora kuguruka utasanga ahandi hose ku isi. Muri icyo gihugu haba agasimba kameze nk’umuserebanya, gashobora kuramba imyaka isaga 100. Uducurama n’ibifi binini ni zo nyamabere zonyine ziba muri icyo gihugu.
Abahamya ba Yehova bamaze imyaka igera ku 120 bakorera umurimo wabo muri Nouvelle-Zélande. Babwiriza ubutumwa bwiza mu ndimi zigera kuri 19, harimo indimi gakondo zo muri Polynésie, urugero nk’Ikiniyuwe, Ikirarotonga, Igisamowa n’Igitonga.


text:
Abasilamu bavuga ko batumiwe nta cyababuza kwitabira ibirori bya Noheli
Abakirisitu bavuga ko badatumira bagenzi babo b’abasilamu mu minsi mikuru ya Noheli n’ubunani, bitewe n’uko imyemerere ya kiyisilamu itemera kwizihiza iyo minsi.
Abenshi bakunda kwibaza impamvu usanga mu minsi mikuru nka Noheli n’Ubunani nta basilamu bakunda kuyigaragaramo, hakaba abakeka ko bifite isano no kubaheza mu gihe abayisilamu bo batumira buri wese iyo bizihije iminsi mikuru y’idini nka ‘Eid ilfitri.’
Iyo uganiriye na benshi bemeza ko nta kibazo kiba kirimo kuba umusilamu atakuzira mu birori ariko wowe ukajya mu bye, kuko ngo imyemerere ari ikintu umuntu adapfa guhindura uko ashatse.
Ndayisenga Everiste wo mu Murenge wa Muhima, avuga ko ntawe aratumira kuko azi ko imyemerere yabo itemera Yezu (Cyangwa Yesu), ariko akavuga ko habonetse umutumira bitamubuza kwitabira.
Ati “Noheli ubundi itwibutsa ivuka ry’umwami Yesu,Umusilamu rero kumubwira uti ngwino twizihize noheli kandi atabyemera biragoye kuba wamutumira kuko abenshi kuri bo ni nk’indi minsi isanzwe.
Mugenzi we witwa Uwimana Angelique we avuga ko hari n’abatemera ubutumire bitewe n’uko bashaka kwirinda kuba bahura n’abatetse inyama zitemewe mu idini ryabo nk’ingurube.
Ati “Umusilamu niwe utemera kuza kuko hari aho adashobora kurya atahizeye kandi burya n’inyama ntabwo bapfa kuzirya mu rugo urwo ari rwo rwose.”
Bamwe mu bayisilamu ntibemeranya n’abavuga ko umuntu yakwanga gutumira abayisilamu yitwaje ko batemera umunsi mukuru wa Noheli, nk’uko bitangazwa n’uwitwa Ingabire Halima utuye i Nyamirambo.
Ati “Umunsi wa Noheli abisilamu ntibawemera kubera ko ntaho wanditse nta n’aho uzwi. Ariko ubutumire ushobora kubwitabira kubera ko n’abavandimwe bacu ntabwo tugomba kubashyira ku ruhande.”
Padiri Komezusenge Sylvere wa Paruwasi ya Muhanga, kuri Noheli iheruka, yatanze ubutumwa avuga ko noheli itizihizwa n’abakirisitu gusa, avuga ko bikwiye ko uyu munsi uba ugomba kwizihizwa n’abantu bose utitaye ku idini umuntu akomokamo.
Yagize ati “kuri Noheli n’abatari abakirisitu bamenya ko hari umunsi mukuru, cyane cyane ko abantu baba barateguye amafunguro kandi n’abapagani na bo barayakenera.”
“Mu gihe abakirisitu baba barimo kwitegura Noheli n’abapagani bumva batasigara, kuko Noheli ni umunsi mukuru ujyana ibyishimo mu ngo zose, ntabwo ari umunsi mukuru ugarukira mu kiriziya.”
Ubusanzwe umunsi wa Noheli wizihizwa buri mwaka,ku itariki ya 25 Ukuboza, aho abawemera bavuga ko ubibutsa ivuka rya Yezu.
Ibitekerezo ( 1 )
Murakoze kunkuru mutugejeje
Nabagiraga inama ubutaha nimujya mujya gukora inkuru kubijyanye nimyemerere ko mwazajya mujya kubaza umuyobozi ukuriye umuryango widin cyangwa umumenyi wabyigiye wiryo din aho kubaza umuyoboke usanzwe murakoze


text:
Nta bikoresho by’ikoranabuhanga bishaje bizongera gupfa ubusa
Guverinoma y’u Rwanda yeguriye uruganda rwa Enviroserve uburenganzira bwo kugenzura igice cyo mu Bugesera cyahariwe kubyaza umusaruro ibikoresho by’ikoranabuhanga bishaje kizwi nka "Bugesera E-Waste management facility."
Inama y’abaminisitiri yateranye tariki 19 Mutarama 2018, niyo yahaye uru ruganda rwa Enviroserve rukomeye, rwo muri Leta zunze Ubumwe z’Abarabu (UAE), ububasha bwo kugenzura uko imyanda ibyazwamo umusaruro mu Rwanda.
Iyi gahunda iri mu zari zihangayikishije Leta y’u Rwanda kubera ubwinshi bw’ibikoresho by’ikoranabhanga bikomeza kugenda byiyongera, biturutse mu mashuri, muri za minisiteri no mu bigo byigenga.
Kuva igice cyo mu Bugesera cyatangira gukora kugeza ubu, cyashoboye kongera gutunganya za mudasobwa zapfuye zihabwa ibigo by’amashuri kugira ngo bibafashe kongera ubumenyi.
Mu Kuboza 2017, umuyobozi w’iki gice cya Bugesera, Olivier Mubera, yari yatangarije Kigali Today ko mu byo bakora ari ukwibanda ku bikorwa bifasha abaturage kugira ubuzima bwiza.
Yavuze ko bamaze mudasobwa 400 bakuye mu bigo bya leta n’ibyigenga zamaze gukorwa neza, ku buryo ubu 200 muri zo zasubijwe mu mashuri 10 yo mu turere twa Bugesera na kicukiro.
Yagize ati “Buri mezi atandatu tuzajya dutanga mudasobwa twatunganyije kandi tuzahera ku turere duturanye.”
Uruganda rwa Enviroserve rugiye kugenzura iki gice cya Bugesera rukorera mu bihugu 13 byo mu Burasirazuba bwo Hagati ya Aziya. Ku mwaka rutunganya toni zirenga ibihumbi 10 z’ibikoresho by’ikoranabuhanga byashaje. Muri byo harimo za mudasobwa, za batiri n’amatara.
Ibitekerezo ( 4 )
Uru ruganda ruje rukenewe kubera ko ibyuma by’ikoranabuhanga byapfaga ubusa byari bimaze kuba byinshi
amakuru Madhya 2018
No mubikorera ibi bikoresho birahari mutugezeho uko tuzanjya tubitanga
Komeza imihigo Rwanda rwacu. Abanzi baganye. Tuzakomeza gutera imbere. We will soon be very great


text:
Umupadiri w’Umuhinde witwa Bharat Tiwari ukomoka mu ntara ya Madhya Pradesh yababaje benshi kubera ubumuga bw’amaguru n’amaboko afite yatewe no kugwirirwa n’igikuta ubwo yari afite imyaka 5 y’amavuko.
Uyu mupadiri utarahise yitabwaho nyuma yo kugira ubu burwayi,yatangaje ko yagize ubu bumuga akiri muto ubwo yagwirwaga n’urukuta bituma amagufwa ye yigonda ku buryo budasanzwe ndetse ntiyakura akomeza kuba magufi.
Yagize ati “Natangiye kuba gutya nkiri umwana gusasinzi neza impamvu yabiteye gusa mfite imyaka 5 y’amavuko nagwiriwe n’igikuta cy’inzu.”
Uyu mupadiri yabwiye abanyamakuru ko uko ameze abyishimira cyane ko nta kiba ku muntu Imana itacyemeye aho yavuze ko kuva akiri muto ababyeyi be bagerageje kumuvuza uko bashoboye ariko biranga biba iby’ubusa.
Bharat yemeza ko ibyamaubayeho ari impano y’Imana ndetse ko nta pfunwe aterwa n’ubu bumuga yagize kuko Imana ikomeza kumuha imbaraga zo kwihangana.
Abantu bamwe baturanye na Bharat bavuga ko uyu mugabo ari imana ndetse bakunze kuza kumusaba imigisha no kumwiyambaza iyo ibibazo byababanye urusobe.
Bharat yavuze ko ntacyo ikiremwamuntu gikora atabasha kwikorera kuko nubwo atashobora kugenda ariko azi guhaha,gukora icyayi no gufura imyenda ye.
Bharaat yavuze ko yishimira ubumuga bwe kuko abantu benshi baramwubaha ndetse inshuro nyinshi baturuka hirya no hino baje kumureba no kumusaba ko yabasengera abasabira umugisha.


text:
Umushyikirano 2017 : Hari kwigwa uburyo ibiruhuko bisoza umwaka w’amashuri byasubizwa mu mpeshyi
Musenyeri Nzakamwita Servilien yasabye ko ibiruhuko bisoza umwaka w’amashuri, byashyirwa mu mpeshyi aho gushyirwa mu mpera z’umwaka, kuko hari gahunda zigenewe urubyiruko bibangamira.
Musenyeri Nzakamwita, yabisabiye mu nama y’Umushyikirano ya 15, aho yagaragaje ko uburyo ibiruhuko biteye, hari gahunda bibangamira bitewe n’igihe cy’imvura byashyizwemo, ikindi abanyeshuri bagahura n’imbogamizi nyinshi igihe biga mu gihe cy’impeshyi.
Yatanze urugero agira ati « Nk’ejo bundi twari twahuje urubyiruko rurenga ibihumbi bitanu ku Gisenyi, ariko twagiye dukomwa imbere muri za porogaramu n’imvura. »
Musenyeri yagarutse kukuba ukwezi kwa Nyakanga n’ukwa Kanama haba hashyushye cyane ndetse ahenshi amazi akaba make, abanyeshuri bakajya bamara umwanya munini bagiye kuvoma kure, rimwe na rimwe bikabakerereza amasomo.
Arongera ati « Kandi muri ayo mezi yo mu Cyi, mu miryango habamo iminsi mikuru myinshi, ubukwe, amasakaramentu, yubire,…, akaba aribwo abana baba bakenewe mu rugo muri wa muco wo kubana nk’umuryango ».
Minisitiri w’intebe Dr Ngirente Edouard yasubije iki cyifuzo avuga ko byatekerejweho kandi bikaba biri kuganirwaho, aho Leta yifuza kuzajya ihuza ibiruhuko by’umwaka w’amashuri, guhera mu mashuri abanza kugera muri kaminuza.
Ati « Nagirango mare impungenge Musenyeri ko iki cyatekerejweho kandi kikaba kizatangirwa igisubizo mu myanzuro ya vuba. »
Ibitekerezo ( 8 )
nukuri byaba aribyiza kuko kwiga mumpeshyi bibangamira abana biga bataha
Nibyiza cyane, arikose nk’amashuli yigenga ya kaminuza Hari atagira ibiruhuko bigenwa na Leta yo bizagenda gute? Kdi ngo bifuza kubihuza
byiza cyne kko twabangamirwaga nizuba
turabikunze
dushyigikiye gahunda yo kuruhuka iboruhuko birebire
mu mpeshyi
Iki gitekerezo ni cyiza cyane, kuko n’Abanyamatorero yibumbiye mu Nama y’Abaprotestanti mu Rwanda bagikomojeho; rwose kiziye igihe
muzi ukuntu mu mpeshyi abanyeshuri bava imyuna mu mazuru amaraso akisukiranya kubera bakoresha ubwonko cyane kandi ari mu mpeshyi;
ibbi biramutse bikunze rwose byanahindura ubuzima bw’abarezi cyane cyane nko mucyaro.kuko aba ari mu mpeshyi,hari imirimo imwe nimwe bajya bakora bityo bakiteza imbere.arikose nanone,ko nshimye ibi babikomotojeho kdi nkaba mbona inzego zabihagurukiye,ngaho nibongere bige kubijyanye n’umushahara wa mwarimu basi tureke guhorana amarira!
ibi byaba aribyiza kuko kwiga mumpeshyi birabangama pe!
Iki gitekerezo ni cyiza cyane, kuko n’Abanyamatorero yibumbiye mu Nama y’Abaprotestanti mu Rwanda bagikomojeho; rwose kiziye igihe
muzi ukuntu mu mpeshyi abanyeshuri bava imyuna mu mazuru amaraso akisukiranya kubera bakoresha ubwonko cyane kandi ari mu mpeshyi;


text:
Ibintu 8 bishora kuzitira amasengesho ntasubizwe
Amasengesho ni ikintu cy’ingenzi mu buzima bw’umukirisito. Ni umwanya mwiza wo kuramya Imana, Kwihana no gusaba Imana, Nicyo gituma ntawakifuzako amasengesho atagera ku Mana.
Hano hari ibintu 10 byatuma amasengesho y’umuntu adatanga umusaruro kabone nubwo yaba yasenganye umwete mwinshi cyangwa se yasenze igihe kirekire.
1.Amasengesho azitirwa n’urwango
Mu bintu byiza byose umuntu yatunga, icyatandukanya umukirisito n’abandi bose ni urukundo. Igihe urukundo ruzabura, urwango ruziganza icyo gihe ntabwo isengesho rishobora gutumbagira kurwego rwuko ryakomanga ijuru, nubwo isengesho ryakomanga ijuru nta rukundo ijuru ntiryafunguka(Imana ntiyaryumva).
Nutanga, uzahabwa. Ikigero utangaho nicyo uzakiraho. “mutange namwe muzahabwa. Urugero rwiza rutsindagiye, rucugushije, rusesekaye ni rwo muzagererwa, kuko urugero mugeramo ari rwo muzagererwamo namwe.” (Luka 6:38)
“Uwica amatwi ngo atumva gutaka k’umukene, Na we azataka kandi ntazumvwa.”(Imigani 21:13)
2. Amasengesho azitirwa n’ubwirasi
Kwikuza no kwikunda ni ibintu binyuranyije n’urukundo rwa gikirisito, isengesho ry’umuntu ubifite ntirishobora kugera ku Mana. Hari ubwo kenshi dusaba nabi bigatuma tudahabwa.
“murasaba ntimuhabwe kuko musaba nabi mushaka kubyayisha irari ryanyu ribi.” (Yakobo 4:3)
3. Amasengesho azitirwa no gushindikanya no kutizera
Ntibishobokako umuntu utizera Imana ashobora kunezeza Imana. Umuntu wese ujya gushaka Imana agomba kwizera ko ibaho kuko Imana igororera abayishaka bose bayizera.
Ariko utizera ntibishoboka ko ayinezeza, kuko uwegera Imana akwiriye kwizera yuko iriho, ikagororera abayishaka. (Abaheburayo 11:6)
“Ariko niba hariho umuntu muri mwe ubuze ubwenge, abusabe Imana iha abantu bose itimana, itishāma kandi azabuhabwa. Ariko rero asabe yizeye ari nta cyo ashidikanya, kuko ushidikanya ameze nk’umuraba wo mu nyanja, ujyanwa n’umuyaga ushushubikanywa. Umeze atyo ye kwibwira ko azagira icyo ahabwa n’Umwami Imana, kuko umuntu w’imitima ibiri anāmūka mu nzira ze zose.” (Yakobo 1:5-8)
“Si mwe mwantoranyije, ahubwo ni jye wabatoranyije kandi mbashyiriraho kugira ngo mugende mwere imbuto, imbuto zanyu zigumeho kugira ngo icyo muzasaba Data cyose mu izina ryanjye akibahe.” (Yohana 15:16)
4. Amasengesho azitirwa n’agasuzuguro
Dukeneye kubaha Imana n’abantu bayo kugirango amasengesho dusenga abashe gusubizwa. Hari ubwo Imana ibuza umuntu ikintu bitewe nuko ishaka kuzamuha ibyiza kurushaho ariko iyo atayumviye agakomeza kuyihata, aba ari agasuzuguro bene ayo masengesho ntasubizwa.
“Icyo umunyabyaha atinya ni cyo kizamugeraho, Ariko icyo umukiranutsi yifuza azagihabwa.” (Imigani 10:24)
“Bakundwa, imitima yacu nitaducira urubanza, turatinyuka imbere y’Imana kandi icyo dusaba cyose tugihabwa na yo, kuko twitondera amategeko yayo tugakora ibishimwa imbere yayo.” (1Yohana 3:21-22)
5. Amasengesho ashobora kuzitirwa n’amakimbirane y’umuryango
Imibanire y’abashakanye ni amahame yashyizweho n’Imana, mu gitabo cy’Itangiriro mu gice cya mbere. Ni kimwe mu bice 6 byagaragaye mu iremwa ry’isi. Imana yaremye buri kimwe cyose irangije irakitegereza ibona ni cyiza. Hanyuma yitegereza umugabo ibona ko atari byiza ko aba wenyine, imuremera umufasha. Umugabo n’umugore baremwe n’Imana mu buryo bwihariye kugirango basohoze umugambi w’Imana, buzuzanye.
Umubano w’umugore n’umugabo ushushanya uwa Yesu n’itorero, Mu gihe uyu mubano ubangamiwe buri kimwe cyose kirangirika.
“Namwe bagabo ni uko; mubane n’abagore banyu, mwerekane ubwenge mu byo mubagirira kuko bameze nk’inzabya zidahwanije namwe gukomera, kandi mubūbahe nk’abaraganwa namwe ubuntu bw’ubugingo, kugira ngo amasengesho yanyu ye kugira inkomyi.” (1 Petero 3:7)
6. Amasengesho azitirwa no kutagira imbabazi
Ibuye rikomeza imfuruka ritera ibyiringiro abakirisitu ni Yesu wemeye gupfira ibyaha byacu. Yesu niwe watanze ikiguzi, yishyura ibyaha . Niba udashobora kumva bihagije imbabazi wagiriwe kugirango nawe ubashe kubabarira abandi ntabwo ushobora gusenga isengesho risubizwe. Ntaho waba utandukaniye nutizera.
“Kuko nimubabarira abantu ibyaha byabo, na So wo mu ijuru azabababarira namwe, 15ariko nimutababarira abantu, na So na we ntazabababarira ibyaha byanyu.” (Matayo 6:12-15)
“Kandi nimuhagarara musenga hakaba hari umuntu wabagiriye nabi, mumubabarire kugira ngo So wo mu ijuru na we abababarire ibyaha byanyu. Ariko nimutababarira abandi, So wo mu ijuru na we ntazabababarira ibyaha byanyu. ” (Mariko 11:25-26)
7. Amasengesho azitirwa n’amakimbirane
Ntibyakundako umuntu yasenga afite uwo yanga atarikiranura na we bikundeko amasengesho ye agera ku Mana. Nibyiza gusenga ubanje kwiyunga n’uwo wahemukiye.
“Nuko nujyana ituro ryawe ku gicaniro, ukahibukira mwene so ko afite icyo mupfa, 24usige ituro ryawe imbere y’igicaniro ubanze ugende wikiranure na mwene so, uhereko ugaruke uture ituro ryawe..” (Matayo 5:23-24)
8. Amesengesho azitirwa no gushaka ibitarimo ubushake bw’Imana
Kimwe mu bintu by’ingenzi mu isengesho harimo no gushaka ko ibyo wifuza byabaho mu bushake bw’Imana. Ubwo Yasengaga yasabye ko ibyo ashaka byaba mu bushake bw’Imana. Nidusenga mu buryo buhabanye n’ubu amasengesho yacu azagaragara nko kwirwanaho.
Kandi iki ni cyo kidutera gutinyuka imbere ye: ni uko atwumva iyo dusabye ikintu nk’uko ashaka. (1 Yohana 5:14)


text:
Saturday, March 15, 2014
Inkuru ya N.DidierKumugaragaro
Tariki ya 14 Werurwe
Nyuma y’igihe gisaga ukwezi batiga, kuri uyu wa gatanu ahagana mu ma saa tatu za mugitondo abanyeshuri biga mu ishuri ry’imyuga Gatsibo technical secondary school riherereye mu ntara y’iburasirazuba, akarere ka Gatsibo baramukiye mu myigaragambyo basaba ko bahabwa abarimu n’ ibikoresho, byaba bidashobotse bakabareka bagasubira imuhira.
Ubuzima abanyeshuri biga muri iki kigo babayeho kandi bamazemo igihe kitari gito, nibwo bwatumye ahagana mu ma saa tatu za mugitondo, bafata umuhanda berekeza ku biro bw’ ubuyobozi bw’akarere ngo bagaragarize rubanda ibibazo bafite.
Umwe muri abo banyeshuri twaganiriye yagize ati “Twe twari tugiye kwereka abantu ibibazo byacu nuko polisi idutangirira mu nzira idusubizayo, kuva twatangira ntabwo twari twiga, mu masomo 15 tugomba kwiga tumaze kwigamo isomo rimwe gusa, nta bikoresho ishuri rifite, nta bayobozi ,turara dukumbagara hasi, ibi byose nibyo twifuzaga ko abantu bamenya”.
Ubuyobozi bw’ akarere iki kigo giherereyemo bwemera ko iki kibazo gihari kandi bukaba bukizi, ariko ko bufatanyije n’ikigo cyigisha amasomo y’ ubumenyi ngiro WDA, bari gushaka ibi bikoresho kugira ngo aba bana basubire kwiga.
Umuyobozi w’akarere wungirije ushinzwe imibereho y’abaturage Uwimpuhwe Esperance yadutangarije ko bamaze kuganira n’aba banyeshuri bakabasobanurira uko iki kibazo giteye ndetse n’ igiteganywa mu kugikemura.
Abo bari mu myigaragambyo basaba kwiga, mu gihe leta y’ u Rwanda ishyize imbere amasomo y’ubumenyi ngiro, ikaba inateganya ko uyanyuzemo atatega amaso ku kazi ka leta.


text:
Kongo
Kongo cyangwa Repubulika ya Kongo (izina mu gifaransa : République du Congo ; izina mu kinyakongo : Repubilika ya Kongo ; izina mu lingala : Republiki ya Kongó ) n’igihugu cya Afurika yo Hagati kiri mu burengerazuba bw'amajyaruguru ya Repubulika Iharanira Demokarasi ya Kongo. Cyahoze cyitwa Kongo Brazzaville.
Iki gihugu kizwi nka Congo-Brazza gifite amoko atandukanye. Umuco w’iki gihugu wakomotse cyane cyane mu bwami bwa Congo, Loango, ndetse naTeke. Imbyino zihabwa agaciro kanini cyane mu muco w’Abanyekongo, mu zizwi cyane hakaba harimo Kebo na Zango.


text:
"Umwepisikopi ni muntu ki tugendeye kuri bibiliya?"
Yanditswe na
3 April 2018 saa 02:11'
Umwepisikopi ni umwigisha mu itorero rya Gikristo. Ijambo ry’Ikigiriki “episkapos” ryaje gusobanurwa mu Kinyarwanda nk’ “Umukuru w’itorero,” “ureberera itorero,” cyangwa se “umushumba.” Aya magambo yose akaba asobanura ikintu kimwe.
Mu matorero yabanje, abayobozi babitaga “Abakuru b’itorero.” Nk’urugero, mu byakozwe n’intumwa 20:17 dusoma ko, “Ari I Mileto atumira abakuru b’Itorero ryo muri Efeso.” Mu Abafilipi 1:1, Pawulo atangira ibaruwa avuga ati, “Mwebwe abera bo muri Kristo Yesu b’I Filipi, hamwe n’Abepisikopi n’Abadiyakoni.” Ikigaragara, ni uko hari imyanya ibiri y’ubuyobozi mu itorero: Abakuru b’itorero (Abepisikopi) ndetse n’Abadiyakoni.
Mu nyandiko za Pawulo, yagiye avuga kubisabwa kugirango umuntu abe umukuru w’itorero/ Umwepisikopi, abo yafataga nk’ Abepisikopi bakoreraga hamw kurenza uko umuntu yakora nk’umuyobozi ku giti cye.
Muri 1 Timoteyo 3:1–7 hagira hati, “Iri jambo ni iryo kwizerwa ngo: Umuntu nashaka kuba umwepisikopi, aba yifuje umurimo mwiza. Nuko umwepisikopi akwiriye kuba inyangamugayo, no kuba umugabo w’umugore umwe, abe adakunda ibisindisha wirinda, ugira gahunda mukubaho kwe, ukunda gucumbikira abashyitsi, ufite ubwenge bwo kwigisha, uteri umunywi wa vino cyangwa umunyarukoni, ahubwo abe umurwaneza utarwana, uteri umukunzi w’impiya, utegeka neza abo mu rugo rwe, agatera abana be kumvira no kubaha rwose (Mbese utazi gutegeka abo mu rugo rweyabasha ati kurinda utorero ry’Imana?).
Kandi ntakwiriye kuba uhindutse umukristo vuba kugirango atikakaza akagwa, agacirwa ho iteka satani yaciriwe hO kandi akwiriye gushyimwa neza n’abo hanze, kugirango adahinyuka akagwa mu mutego wa satani”.
Duhereye kuri uru rutonde, hari byinshi twafataho umwanzuro. Icya mbere, kuba umwepisikopi ni umurimo mwiza. Icya kabiri, ni akazi kandi gafite umupaka kuko kagenewe abagabo gusa. Icya gatatu, ni ukuba inyangamugayo muri byose.
Icya kane agomba kuba afite ubwenge bwo kwigisha. (Inshingano z’abadiyakoni zigaragara mu mirongo ikurikiraho, ntabwo basabwa kugira ubwenge bwo kwigisha.) Tito 1:5–7 yagarutse kunshingano z’abakuru b’itorero, ariko yongeraho ko akwiye kuba afite ubwenge bwo guhugura abantu inyigisho nzima. Ubwo Petero yandikiraga abakuru b’itorero, nawe ubwe yiyise ko ari “Aru umukuru mugenzi wabo” (1 Petero 5:1).
Imirimo mu itorero yagiye yiyongera. Biza kugera aho, umwepisikopi yaje kuba uhagarariye amatorero menshi mu ntara bitewe n’imiterere y’itorero. Mu nama yabereye I Nicea muri 325 nyuma y’ivuka rya Yesu Kristo umukuru w’itorero wa buri mugi cyangwa agace yahagarariraga akarere ke. Aba bayobozi bafatwaga nk’”Abepisikopi.” Amatorero menshi ya gikristo akaba yarakomeje uyu muco w’ubwepisikopi kugeza nanubu.
Bibiliya itubwira ko abakuru b’itorero n’abadiyakoni aribo bayobora amatorero mu duce aherereye mo. Umukuru w’itorero yari azwi kandi ku izina ry’umwepisikopi cyangwa se akaba ari umushumbwa wakoreshwaga bene ako kazi.


text:
Iyo bajya gusaba babanza Kuraguriza Umugeni, bakajyana imbuto n'inkoko bakayuhira (Amacandwe y'umuhungu) bakayibwira bati: " Mana y'i Rwanda, ndahaguruka nkajya gusaba Nyiranaka mwene Naka, ntansame, sinzire uruhanga rwe, sinzire ko twararanye, sinyagwe n'amaherere; nusanga ntabizira, were ". Inkoko bakayibaga; iyo yirabuye cyane baramureka, n'iyo yeze cyane barayireka. Iyo yeze gato, bayikurikiza inzuzi n'ingimbu; byera byose, bakabona kumusaba.
IMIHANGO: Mgr Aloys Bigirumwami
IZINDI NKURU
Urukundo ni iki?
Amoko 5 y'Urukundo
Urukundo-Iyo Utakibona Akana ko mu Jisho!
Urukundo-Amayobera 6 y'Urukundo
Amategeko y'Urukundo
Kurambagiza Ni Iki?
Inkingi Zo Kubaka Urugo Ruhire I
Inkingi Zo Kubaka Urugo Ruhire II


text:
Bamwe mu bagore n’abakobwa bavuye mu mwuga w’uburaya n’ubuzunguzayi, baratakamba basaba kurenganurwa nyuma yo kurenganwa no gutotezwa n’ubuyobozi bw’isoko rya Gicumbi. Bavuga ko birukanwe mu isoko bari barahawe n’umurenge ndetse n’Akarere, bagerageje kubigaragaza mu itangazamakuru batangira guhigwa bukware. Bamwe muri bo bavuga ko basubiye mu buraya n’ubuzunguzayi kugira ngo babone ibibatunga.
Aba bagore n’abakobwa bagera kuri 20, bavuga ko ngo bahohoterwa bikomeye, aho ngo bahigwa bukware na DASSO, abafashwe bagakubitwa abandi bagafungwa bakaba babwirwa ko bazira ko ngo babwiye TV1 ko birukanwe ku maseta bari barahawe mu isoko.
Bamwe muri aba bagore n’abakobwa bavuganye na TV1, bagaragaza ko batewe inkeke n’uburyo uwo Konseye w’isoko rya Gicumbi witwa Ruzigana Fulgence ari kubatoteza ubuyobozi ntibugire icyo bubikoraho.
Umwe muri aba bagore waganiriye na TV1 yagize ati “ Twasanze ibisanduku byacu twabikagamo babyimuye, babijyana kure. Duteye akaduruvayo ngo tubisubizemo Konseye w’iryo soko Ruzindana aduca amafaranga. Nibwo nyuma gato twaje kumva ngo amaseta yacu yagurishijwe.”
Undi yagize ati “ Ubu ngubu twarongeye dusubira mu buraya n’ubuzunguzayi.Bagendaga badufata bakajya kudufungira ku Rukomo. Nk’ubu mjye narafashwe ndafungwa maramo ibyumweru bibiri mvamo n’inda nari ntwite yaravuyemo.”
Aba bagore bavuga ko batabaza abayobozi bo hejuru ngo kuko uyu Konseye Ruzigana ari kubatoteza bikomeye afatanyije na DASSO. Bavuga ko iryo totezwa bari gukorerwa bazira ko ngo batanze amakuru mu itangazamakuru ry’uko birukanwe mu isoko.
Hari uwagize ati “Konseye Ruzigana yaratubwiye ngo TV1 si urukiko, si Akagali, ngo muzagende yo mwaregeye ibahe amaseta muzajya mucururizaho.”
Bavuga ko DASSO iri kubahiga ku manywa y’ihangu, ngo kuko n’abari gufatwa bari gukubitwa bikomeye aho n’abaturage bo muri aka gace bari kubihamya.
Uyu Konseye w’isoko Ruzigana yahakanye ibyo gutoteza aba bantu, avuga ko ngo niba hari umushinja yajya kumurega kuko ubutabera buhari kandi burenganura abarengana.
Umunyamabanga Nshingwabikorwa w’Umurenge wa Byumba iri soko riherereyemo, Gahano Rubeera Jean Marie Vianney yatangarije Ukwezi.com ko aya makuru atari ayazi, ko nawe yayamenye mu gitondo cyo kuri uyu wa Gatatu, akaba yahise yohereza itsinda ry’abatekinisiye ngo bajye kugenzura ko ibihavugwa ari byo koko.
Yagize ati “ Icyo kibazo njye ntacyo nari nzi, kuko nanjye nabimenye mbibonye kuri TV1. Nkimara kubimenya noherejeyo ikipe y’abatekinisiye kugira ngo igenzure ibyo ari byo, niba hari ababura ibibanza babihabwe. Ntabwo abo twohereje bararangiza raporo ngo bayingezeho nyirebe ariko ikiriho ni uko nta makuru narimfite y’uko hari abahohoterwa.”
Gitifu Jean Marie Vianney avuga ko amakuru amakuru y’uko hari abahohoterwa n’abatotezzwa atigeze ayamenya cyane ko nta wigeze aza kumutakira ko hari uwamubangamiye.


text:
Kuri iki cyumweru taliki ya 27 Ugushyingo 2016, ni bwo hasozwaga igiterane cya Chorale Enihakole ibarizwa mu itorero Enihakole Pentecost Church ku Kimisagara cyari kimaze iminsi itatu kiba gusa ngo banezerewe cyane kuko babonye umusaruro urenze uwari witezwe nk’uko umuyobozi w’abaririmbyi yabibwiye itangazamakuru.
Emmanuel Fabrice umuyobozi w’abaririmbyi ba Chorale Enihankole yatangiye akomoza ku ntego bari bafite bategura iki giterane, ati’’Dutegura iki giterane, twatekereje mu buryo bw’umwuga w’abarimbyi tubihuje n’uburyo umuntu aremye mo bwo kuramya no guhimbaza Imana, turitegura, dushaka n’abadufasha kugirango duhimbaze Imana mu buryo bwagutse. Twamanitse amatangazo dutumira abantu, dutumira amakolari n’abahanzi, hanyuma dufatanyiriza hamwe guhimbaza Imana nk’uko wabibonye.’’
Ubwo yabazwaga n’umunyamakuru niba intego yabo yagezweho, Emmanuel Fabrice, yagize ati’’Icyo twari tugamije cyane twashakaga nibura ko twabona abantu 10, bahindukirira kureka ibyaha, ubusinzi, ubusambanyi,.... twabonye abantu hagati ya 20 na 25 bahindutse, rero icyo twari twiteze twakibonye ndetse kurusha uko twabitekerezaga.’’
Uretse iki giterane, ngo korali Enihankole ifite ibikorwa itegura byo kwagura ivuga butumwa ryayo.
Fabrice yagize ati’’ Ubundi korali Enihankole, imaze umwaka ikora, twariyubatse mu buryo butandukanye n’aho tugeze ni heza nk’uko wabibonye, ubu igikorwa twimirije imbere ni icyo gukora indirimbo zacu mu buryo bw’amajwi n’uburyo bw’amashusho, hanyuma dukore ivuga butumwa Kimisagara, rikwire u Rwanda n’isi yose. Ni cyo gikorwa kituraje ishinga kuko twumva ubutumwa bwacu butagarukira Kimisagara gusa, ahubwo bwanasakara hirya no hino.’’
Iki giterane cyari cyanatumiwe mo abahanzi ku giti cyabo, baba abo muri Enihankole Pentecotist Church ndetse n’ahandi, nka Mutabazi Claude, Nduwayezu Thierry wo muri Zion Temple, Mutokambale, amakorali nka Blessing, Upendo, Umurage w’abera, Jehovah Rafa, n’abandi.
Ubusanzwe abahanzi bamwe na bamwe mu matorero bakunze kuba bafatwa mu buryo butari bwiza na ba nyiritorero, abahasengera n’abayozi, wari umwanya mwiza kuri twe wo kumenya uko muri Enihankole bihagaze, maze Fabrice umuyobozi wa Kolari Enihankole atuganiriza kuri umwe mu bahanzi babarizwa muri Enihankole Pentecotist Church, Mutabazi Claude, maze ati’’Mutabazi Jean Claude ni umuhanzi ubarizwa mu itorero ryacu, mu buzima busanzwe bwe ni umuntu uzi kubana, ufite ubwenge busanzwe n’ubwenge bw’Imana. Usanga dusenyera umugozi umwe kuko nawe usanga mu butumwa atanga mu bihangano bye aba agamije ko abantu bahinduka bakava mu byaha.’’
Twabibutsa ko iki giterane cya korali Enihankole cyari gifite intego igaragara muri Zaburi 149, handitse ngo’ Muririmbire Uwiteka indirimbo nshya,mumuririmbire ishimwe rye mu iteraniro ry’abakunzi be, cyari kimaze iminsi itatu kiba kikaba cyashojwe kuri iki cyumweru twashoje aho hatangiwe ubutumwa mu ndirimbo, mu bibwirizwa bitandukanye byahinduriye abantu kureka ibyaha.
Igorora Iritararenga Dieudonne/NONAHA.com


text:
Muri ibyo birori bikomeye, abanyamuryango 40 ba RASAL bahuriye n’abaturage ku Biro by’Umurenge wa Musanze.
Umunyamabanga Nshingwabikorwa w’Umurenge wa Musanze, Adelaide Nyiramahoro, yashimye kuba Umurenge wa Musanze waratoranyijwe kugira ngo RASAL ihatangirize ibikorwa byayo mu Karere ka Musanze, agaragaza ko biteguye gufatanya mu kwihutisha iterambere.
Umuyobozi wa RASAL, Jacques Sindayigaya, we yagaragaje ko n’ubwo uyu muryango utaramara igihe kinini ubayeho, ufite intumbero yo guteza imbere igihugu wibanda ku rubyiruko, kandi ko umaze kugira ibikorwa bifatika.
Yavuze ko nyuma y’Akarere ka Gasabo RASAL yatangiriyemo ibikorwa byayo, bifuje kugira akandi karere bakoreramo bagatekereza kuri Musanze, maze bakayoborwa n’ubuyobozi bw’ako karere mu Murenge wa Musanze.
Yaboneyeho gusaba ku mugaragaro ko RASAL yashyirwa mu mubare w’abafatanyabikorwa b’akarere, kandi abwira abaturage ko n’ubwo bwose ubu iri kwishyurira bamwe muri bo ubwisungane mu kwivuza, bifuza kubafasha kwiyubakira ubushobozi bwatuma mu gihe kitarambiranye bashobora kwiyishyurira ubwabo.
Ngo ibyo byazatuma ubufatanye bwo mu gihe kizaza bwibanda mu bindi bikorwa bigari byo guteza imbere ubukungu n’imibereho myiza mu murenge.
Umuyobozi w’Akarere wungirije ushinzwe imibereho myiza y’abaturage, Uwamariya Marie Claire, yagaragaje ko Akarere kishimiye bikomeye kunguka umufatanyabikorwa nka RASAL, umuryango ugaragaza ko ufite intumbero nzima n’ibikorwa byivugira.
Yashimye uburyo Akarere ka Musanze katekerejweho, yizeza ubuyobozi bwa RASAL ko ubufatanye bwifujwe bwemewe kandi ko akarere kiteguye kubashyigikira mu mugambi mwiza wo gushyigikira urubyiruko no guteza imbere imibereho y’abaturage muri rusange.
Ibirori byasojwe no gucinya akadiho, abaturage bagaragaza ubwuzu batewe no kubona inshuti nshya mu muryango RASAL.
RASAL yashinzwe kuwa 29 Mutarama 2017, igizwe n’abanyamuryango bagera ku ijana bari mu Rwanda no hanze yarwo, bahuriza hamwe imbaraga zabo mu gusakaza indangagaciro bakuye mu burere bwa gisukuti bahawe no mu kugira uruhare mu iterambere ry’igihugu.
Uretse Akarere ka Musanze kashyigikiwe kuri uyu wa Gatandatu, RASAL ku wa 28 Ukwakira 2017 yatanze ubwisungane mu kwivuza ku bantu 300 bufite agaciro k’ibihumbi 900 Frw mu Murenge wa Gikomero, umwe mu igize Akarere ka Gasabo.


text:
Path
- Weekend
- Culture & Art
Ubuhamya
-
Umuhanzi Prince Rober yashimye Imana yamukijije indwara yamaranye imyaka 13
-
Niba waravuganye n’Imana byange bikunde bizasohora
Ibi mugiye kumva ni inkuru yibyabaye ku musore witwa Emmanuel, wabayeho igihe kinini ababaye ariko afitanye ubusabane n’Imana, imuha amasezerano urebye...
-
Ubuhamya bwa Mama Mariamu Kinyamarura Domitila w’i Kabera
Ubu buhamya mugiye gukurikirana ni ubwa nyakwigendera Mama Mariamu KINYAMARURA wari Utuye i KABERAMu majyepho ya KONGO Aho benshi bazi ku kazina k’i...
-
Ubuhamya : Nyuma yo Gutabwa mu musarani atwite, akanicirwa umugabo, MUKANSONEYE Adria arahamya Yesu
Hari igihe abigisha bavuga ko Imana itanga ubuzima nyuma y’urupfu abantu bavuze ko byarangiye, cyangwa ngo na Nyuma ya Zero Imana irakora, bishoboka ko waba...
-
Ubuhamya bwa Hoziane wahuye n’impanuka ikomeye
Nitwa UWITONZE Hoziane mvuka mu muryango w’abana 8 barimo abahungu batanu n’abakobwa batatu, ninjye muhererezi iwacu, Nkuko muzi amateka yaranze igihugu...
-
Ubuhamya: Nafashwe ku ngufu n’umugabo wa mama imyaka 6
Ese mu gihe cy’umubabaro wanjye Imana yari iri he? Nitwa Lia, nakuze meze nk’abandi bana ariko byose byatangiye ubwo ababyeyi banjye batandukanaga, icyo...
-
Ubuhamya: Nifuzaga kwiyahura ubwo nari nkomerewe n’ubuzima ariko Yesu ni byose kumufite
Nitwa Joachim Fontaine nakuze mbona ababyeyi banjyebatumvukana na gato bagahora mu nduru, bituma numva nanze ubuzima nshaka kwiyahura kenshi ariko naje...
-
Ubuhamya: Natawe n’ababyeyi ariko nakirwa n’Imana, umubyeyi mwiza
Nitwa Noro-Hasina Ramilison “Urukundo” ni ijambo ryiza cyane kuri buri wese ariko ikibabaje nuko narimenye ntinze, ubu mfite imyaka 47 ariko ntwakumva ko mu...
-
Kubera iki nizeye Yesu ?
Amazina yanjye nitwa, Shamitha "Sam" Yapa, mvuka muri Siriranka .Sinigeze niyumvamo kuba umukrisito,Ubwo naringiye gutangira kwiga muri Leta Zunze Ubumwe...


text:
Ikigo cy’Igihugu gishinzwe kohereza mu mahanga ibikomoka ku buhinzi mu Rwanda (NAEB) cyatangaje ko uruganda rw’icyayi rwa Shagasha ruherereye mu Karere ka Rusizi ruzegurirwa abahinzi b’icyayi mu gihe kiri imbere.
Hashize imyaka irenga itatu urwo ruganda rweguriwe umushoramari Sir Ian Hood. Kuri ubu rutunganya toni icyenda z’ibibabi by’icyayi mu mwaka.
Umuyobozi wa NAEB, Kayonga William, yasobanuye ko uruganda rwashyizwe mu maboko y’umushoramari hagamijwe kubanza kurushyira ku rwego rwiza ruzungukira abaturage, ariko igihe nikigera rukazahabwa abahinzi.
Yagize ati “Leta yarumweguriye mu 2012 mu mpera zawo, uyu ni umwaka wa kane; yarumugurishije rutameze neza rucyeneye kuvugururwa, yaba ari imashini , yaba aho duhagaze aha ngaha (mu ruganda ) ndetse n’imirima icyeneye igishoro cy’amafaranga kugira ngo rugere ku rwego rushimishije. Icyo tumushimira, uburyo iri shoramari ryakozwe, ntabwo ryari rigamije inyungu kandi yari igamije kugira ngo habeho gusana uruganda, gusana imirima, habeho gutunganya umusaruro mu bwinshi no mu bwiza.”
Uruganda ruzegurirwa abahinzi bagera ku 4500, bahabwe imigabane ingana na 90% naho Leta isigaranemo 10 %.
Abahinzi bishimira kuba bagiye kuzegurirwa uruganda rw’icyayi ndetse bakemeza ko aribwo bazarushaho kurucunga neza.
Nyirahategikimana Judith ati “Mbere y’umushoramari twarasoromaga amafaranga tukabona nta kintu atumariye, yari make cyane ndetse abantu bari batangiye kukirandura ariko aho umushoramari aziye turi gushishikarizwa kugihinga tuzarushaho kurucunga nibarutwegurira, ni byo byiza rwose.”
Hakizimana Anthere wo mu Murenge wa Nyakarenzo muri Rusizi yunzemo ati “Inyungu dufite kuri uyu mushoramari ni uko mbere batwibaga kubera iminzani mibi ariko nabwo natwe nibaruduha tuzarucunga neza nta kibazo ahubwo nibyo byiza abe ari twe twishyiriraho ubuyobozi.”
Inzira yo gushyira uru ruganda mu maboko y’abaturage yatangiye, haherewe kuri gahunda yo kubahugura kugira ngo bazaruhabwe mu gihe cy’imyaka itanu iri mbere bamaze guhugukirwa n’imikorere yarwo.
Uruganda rw’icyayi rwa Shagasha
Abahinzi bishimira ko uruganda rugiye kubegurirwa
Abahinzi bagiye kwegurirwa uruganda rw'icyayi rwa Shagasha
[email protected]


text:
KANDA HANO UREBE VIDEO
Hari ijambo rikunze gukoreshwa n’abantu aho baba bagira bati “kunda ugukunda kuko uwo ukunda akunda abandi” gusa abenshi usanga bakoresha aya magambo cyangwa se iyi mvugo ariko mu by’ukuri nta busobanuro bwayo bazi.
Ikinyamakuru IBYAMAMARE.com cyifashishije bimwe mu bitekerezo bya bamwe mu bakunzi n’abasomyi bacu ndetse twifashisha n’inama zitangwa na zimwe mu mpuguke ku bijyanye n’urukundo n’imibanire y’abantu, hanyuma tubakusanyiriza zimwe mu nama zagufasha igihe usanze uwo ukunda akunda abandi cyangwa se aramutse yarafashwe n’ubwo bigora cyane ariko nkwijeje ko ukurikije izi ngingo ushobora kunesha ugushaka k’umutima wawe, ntubure amahoro cyane.
1. Menya impamvu uwo muntu ari we umutima wawe ushaka
Akenshi burya ngo icyo umutima ushaka amata aguranwa itabi, n’ubwo bamwe batemeranya n’iyo mvugo ariko burya ibyiyumviro by’umutima twe nk’abantu biragora kubitsinda ariko wowe nubona umutima wawe uguhata gukunda umuntu kandi uzi neza ko uwo muntu yafashwe, gerageza umenye impamvu ukunda uwo muntu hanyuma wowe bizagufasha gushaka abandi bantu benshi bafite ibyo wakundiraga uwo nguwo bityo ube wamwikuramo kuko ibyo umukundira n’abandi uzaba wamenye ko babifite.
2. Vugana cyane n’inshuti ze za hafi
Aha wenda bamwe mwakwibaza muti nigute waba ubona umuntu ukunda byararangiye udashobora kumugeraho warangiza ukajya kwiyegereza inshuti ze? Ukuri ukwiye kumenya ni uko za nshuti ze uzajya uzibaza uti se uyu muntu ateye ate? Imico ye imeze gute?.. Kuburyo bizagufasha kumumenya neza kuko akenshi ushobora kuzasanga wamuntu koko adakwiriye kugukurura kuko wenda imico ye utayikunze.
3. Emera ibyo udashobora guhindura
Burya akenshi usanga twe nk’abantu dukunze kugira kamere yo kutemera guheba ibyadusize, ariko burya uburyo bwiza bwagufasha igihe ubona nta kintu uri buhindure ku kintu cyangwa se ku muntu, wowe hindura inzira hanyuma na wa muntu umusige mu nzira ye, nzi neza ko uzagera ku yindi ntambwe n’ubwo biba bigoranye. Iga kwakira ibintu kuko ugomba kubyakira kandi kuko ubona ko ari byo bishoboka, ibinyuranye nabyo bikaba ari uguta igihe cyawe.
4. Shaka ubwoko bw’imikino inezeza umubiri
Aha akenshi iyo umuntu avuze ibinezeza cyangwa se ‘hobbies’ mu ndimi z’amahanga, bivuze ko ari wa mwanya wawe ujya ufata haba mu masaha atari ay’akazi cyangwa igihe cyo kuruhuka ukaba wakina imikino itandukanye, nibwo rero umuntu aba akeneye uwo kuba hafi ye cyangwa se uwo bafatanya kwidagadura ndetse no kuruhuka. Muri iki gihe rero uramutse ufite umuntu wakunze kandi ubona nta buryo ufite bwo kumwigarurira, mu gihe ubonye umwanya wo kumutekerezaho ako kanya icyo ukora ni ugushaka uburyo wahura n’izindi nshuti zawe mukaba mwajya mu mikino itandukanye kuburyo bituma udatekereza cyane wa muntu umutima wawe ukubaza buri munsi.
5. Gusohokana n’inshuti byagufasha kwiyibagiza byinshi
Imwe mu nzira zo kugira umunezero haba imbere mu mutima ndetse no mu buzima bwawe busanzwe burya ni ukuba wafata umwanya ukajyana n’inshuti zawe nk’ahantu babyina cyane mu masaha ya nimugoroba, hanyuma mukagenda mukabyina icyo gihe ndakwizeza ko utahana akanyamuneza kandi ni n’uburyo bworoshye bwo kuba wabona indi nshuti ukikuramo uwo wundi wararikiraga.
6. Umukunzi umuhabwa n’Imana
Burya ku muntu wemera Imana, azi neza ko umukunzi mwiza umuhabwa n’Imana ari nayo mpamvu twe dukwiye gusenga tukishyira mu mutuzo hanyuma ugategereza umukunzi wawe aho kurarikira uw’abandi.
Izi ni zimwe mu nama zagufasha gusa hari n’izindi nyinshi n’ubwo tuba twaguhitiyemo iz’ingenzi muri zo ari nayo mpamvu munsi y’iyi nkuru hari ahagenewe gutangira ibitekerezo bivuze ko uramutse ufite ikindi gitekerezso cyangwa izindi ngingo wakongeraho wakigaragaza n’abandi bakaboneraho ubundi tugakomeza kubaka umuryango Nyarwanda.
MUHIMPUNDU Chantal


text:
Nk’uko buri mugabo aba afite icyo yifuza ku mugore we, ni nako n’undi hari ibintu by’ingenzi aba yumva yahora amukorera ariko ntabimubwire kuko aba yumva agomba kubyibwiriza cyangwa se akabura n’aho abihera.
Uretse kuba ibi bintu bikurikira byafasha urugo rwanyu kurushaho kubana neza, ni ngombwa ko buri mugabo amenya ko uko afashe umugore we byereka abahungu be agaciro umugore akwiye guhabwa, ndetse bigaha abakobwa be ishusho y’uko abagabo babo bazitwara.
Kumuganiriza ntacyo umukinze
Nk’uko mu buzima bwa buri munsi, kuganira no guhanahana amakuru ari ingenzi cyane kubera uruhare bigira mu mibanire myiza y’abatuye isi, ni na ko bimeze hagati y’abashakanye.
Nubwo ashobora kutabikubwira, burya buri mugore wese aba yifuza ko umugabo we afata umwanya uhagije bakaganira, ndetse akirinda kugira amabanga amukinga.
Amagambo umubwire ni yo atuma arushaho kukugirira icyizere cyangwa se kigatakara. Irinde ibishobora kukurangaza byose nka telefoni cyangwa televiziyo, kuganira ubihe umwanya wa mbere kuko bizatuma atuza, akumva akunzwe ndetse yubashywe.
Kurindwa
Ugomba kuba wa mugabo uba uwa mbere mu guhoza umugore we igihe agize ikibazo, aho kuba utuma ahorana amarira, intimba n’agahinda.
Ihe gahunda yo gukora ibishoboka byose ku buryo igihe muri kumwe yumva afite umutekano usesuye, nta kintu na kimwe kimuteye ubwoba. Wirinde ko umutuzo awubona igihe udahari.
Gira ishyaka ryo kurwanirira umuryango wawe ndetse igihe ucitse intege wiyambaze Imana kugira ngo ikongerere imbaraga.
Umwanya wawe
Urubuga Patheos rwandika ku bintu bitandukanye birimo n’imibanire rugaragaza ko umwanya uha uwo mwashakanye ugira uruhare runini mu gutuma wubaka cyangwa usenya.
Niba wifuza gushimisha umugore wawe, muhe umwanya uhagije, wirinde kumwereka ko afite agaciro gake ugereranyije n’akazi kawe, cyangwa ibindi biguhuza igihe ukavuyemo.
Nibyo koko ugomba gukora ngo mutere imbere, ariko wibyitwaza ngo ube kure y’uwo mwashakanye. Ikindi kandi n’igihe uri mu rugo habe koko, wirinde kurangazwa na mudasobwa yawe, televiziyo cyangwa ikindi cyatuma utita ku muryango wawe.
Mwiteho nk’uko byari bimeze ukimubenguka
Nk’uko bigenda kuri bimwe mu bigo by’ubucuruzi bitanga serivisi nziza bigitangira, ariko abakiliya bamara kuba benshi bagatangira kubafata uko biboneye, hari bamwe mu bagabo usanga bafata abagore babo neza bakimara gushyingiranwa gusa, uko imyaka ishira ugasanga kumwitaho bigenda bigabanuka.
Nubwo utabizi ariko bibabaza umugore wawe cyane kuko icyo aba yifuza ari ukubona no kwiyumvamo ko ukimukunda nk’uko byari bimeze mu minsi ya mbere ukimubenguka.
Guhabwa umwanya wa mbere
Niba wifuza ko umugore wawe abaho yishimye kandi ari wowe biturutseho, haranira ko iteka yumva ko aza ku mwanya wa mbere mu buzima bwawe kuko ari cyo akwifuzaho.
Wituma yumva ko hari abandi akurwanira na bo ngo umwereke ko iteka uhora witeguye gutandukana na we igihe hari icyaba kitagenze uko ubyifuza.
Muhe ibyawe byose wumva ko ari byiza, aho kumuha ibyasizwe n’abandi, kuko uretse gutuma arushaho kugira umutima ukeye, na we bizahindura uburyo wabagaho ndetse n’urugo rwanyu rurusheho kubaho mu munezero.


text:
Leta iratanga icyizere ko nta nzara izagera ku Banyarwanda itewe n’ibiza
Minisiteri y’Ubuhinzi n’Ubworozi iravuga ko ibigega bishinzwe kugoboka abaturage bahuye n’ibibazo byuzuye ibiribwa, ku buryo nta muturage wahombejwe n’ibiza uzasonza.
Minisiteri y’Ubuhinzi n’Ubworozi (MINAGRI), isobanura ko hari ibiribwa byagoboka abaturage barenga ibihumbi 50 mu gihe cy’amezi ane yikurikiranya bidasabye ko Leta ishaka imfashanyo ahandi.
Umuvugizi wa MINAGRI, Tambineza Ange yatangarije Kigali Today ko Leta yashyizeho ihame ry’uko nta muturage ugomba gusonza biturutse ku kuba yarangirijwe n’ibiza.
Agira ati “Abayobozi b’uturere bahawe kugenzura ko nta Munyarwanda ugira ikibazo, ibigega byacu biruzuye, nta nkunga iva hanze tuzasaba.
“Guhera ubu twatunga imiryango ibihumbi 10 igizwe n’abantu batanu batanu buri muryanyo,nta bundi bufasha bwitabajwe.”
Akarere ka Kamonyi, Umurenge wa Nyamiyaga, Akagari ka Nyabikinga, mu Mudugudu wa Nyabubare, ni hamwe mu bice byibasiwe n’ibiza ku buryo bukabije.
Uwitwa Mukantabana Dative wari uje kuvoma amazi y’ibirohwa nyuma y’aho isoko bavomagaho yatembanywe n’inkangu, agira ati “Uretse kuba nta mazi dufite, aha hahoze imyumbati, urutoki, ibishyimbo, umuceri n’ibindi, ariko nta kintu na kimwe dusigaranye.”
“Turashonje pe, keretse ahari Leta itugobotse kuko icyo dusigaranye ari umucanga gusa. Nta kintu kizongera guhingwa hano kuko ubutaka bwarengewe n’umucanga.”
Minisiteri y’Ubuhinzi n’Ubworozi ivuga ko kugeza mu ntangiriro z’ukwezi kwa Gicurasi, hari hamaze kwangirika hegitare zirenga ibihumbi bine z’imyaka yari ifite agaciro ka miliyari zirenga enye z’amafaranga y’u Rwanda.
MINAGRI ikomeza isaba abahinzi gutangira guhinga imyaka ishobora guhangana n’izuba (mu gihe cy’impeshyi), harimo ibijumba, amateke n’ibirayi.


text:
Karongi: Ababyeyi barembejwe no gukubitwa n’abana bibyariye (Amajwi)
Mu ntara y’u Burengerazuba mu karere ka Karongi hari ababyeyi bavuga ko hari ubwo abana babo babakubita babaziza kutabaha iminani, nyamara kandi ngo nta bushobozi baba bafite.
N’ubwo gutanga umunani bitakiri itegeko, aba babyeyi bavuga ko umubyeyi aramutse yishoboye bitamubuza gufasha umwana yabyaye kugira ngo nawe atere imbere.
Bamwe mu bakiri bato bemera koko ko hari bagenzi babo bakubita ababyeyi, ariko ko ahanini ngo hari n’ababyeyi baba bigizemo uruhare, bagasahurira mu tubari ibyari kuzabafasha umuryango kwiteza imbere.
Iyumvire Inkuru irambuye


text:
Agasozi “Bututsi” gaherereye mu yahoze ari komini Rusatira muri Butare, ubu ni mu karere ka Huye, muri Isar Songa.
Mfuranzima atuye mu Karere ka Gasabo mu mujyi wa Kigali, avuga ko uretse kuba yari asanzwe ari umwanditsi w’ibitabo, ngo yatekereje kwandika iki gitabo ashaka ko amateka y’aka gasozi yagira ahantu abikwa.
Mu kiganiro yagiranye na IGIHE, yavuze ko yanditse iki gitabo mu buryo bw’ibaruwa yifuzaga ko buri munyarwanda azasoma agasobanukirwa n’amateka y’aka gasozi mu gihe cya Jenoside.
Yagize ati “Cyanditse nk’ibaruwa ; nandikiye umuntu wese ukunda amahoro. Nacyise ‘Kuva ku gasozi Bututsi’ kuko ako gasozi kera kitwaga ‘Bututsi’. Ni ahantu hiciwe abantu benshi muri Jenoside yakorewe abatutsi, hari n’urwibutso rushyinguyemo abantu ibihumbi bisaga 40. Nagiyeyo ngiye kwibuka numvise ibyahabaye ndavuga nti ‘byaba byiza nanditse igitabo kivuga ibyahabaye kuko nta kintu cyavugaga ku mateka yaho.”
Mfuranzima warangije amashuri yisumbuye mu Ishami ry’Amateka, Ubukungu n’Ubumenyi bw’Isi (HEG) mu 2016, yakomeje avuga ko mu mwanya muto n’ubushobozi yabonaga akiri umunyeshuri yafashijwe n’ikigo cyamuhaga umwanya wo gukora ubushakashatsi ku mateka y’aka gasozi maze amakuru abonye akajya ayandika buhoro buhoro kuko yari afite intego kandi yumva ko azayigeraho.
Iki gitabo, gikubiyemo ubuhamya bw’abantu batandukanye, bujyanye n’amateka ya Jenoside yakorewe abatutsi ku gasozi Bututsi n’abari bahungiye hafi yako, amateka y’iyahoze ari komine Rusatira, amazina ibihumbi bisaga umunani y’abantu bakuru biciwe kuri ako gasozi n’ibitekerezo by’urubyiruko kuri Jenoside yakorewe abatutsi.
Umwanditsi kandi yagarutse ku nkomoko z’amazina amwe yo muri aka gace nka Rusatira, Ruhashya, Kinazi n’ayandi.
Iki gitabo gisohotse ari icya mbere cy’uyu mwanditsi kivuga kuri Jenoside, gusa hari ikindi yari yaratangiye kiri hafi gusohoka.


text:
Kutagira Konti mu Mwalimu Sacco bituma abakosora ibizami bya Leta batinda guhembwa
Nyuma yuko abarimu bakosora ibizamini bya Leta bahembwe bitinze kandi bararangije gukora akazi uko babisabwa, bavuga ko byaba byiza ubutaha bahembwe mbere yo gukosora.
Abo barimu baganiriye na Kigali Today, bavuga ko mu masezerano bagirana n’Ikigo cy’Igihugu cy’Uburezi (REB), bagomba guhabwa amafaranga ya ‘avance’ yo kwifashisha mu gihe baba bari gukosora ariko ngo si ko byagenze muri uyu mwaka ushize.
Umwe muri bo wakosoreye ku kigo cy’amashuri cya APRED Ndera muri Gasabo, avuga ko amafaranga ibihumbi 100RWf ya ‘avance’ yo gukosora yamugezeho yararangije ako kazi.
Agira ati “Amafaranga yangezeho baraye bari butangaze amanota y’ibyo twakosoye. Birabangamye kuko mu gihe twakosoraga hari ibyo umuntu yakeneraga ntabibone, igikomeye kikaba mu gihe cyo gutaha kuko kubona itike icyura umuntu byari ingorabahizi.”
Mugenzi we wakosoreye kuri Kagarama Secondary School ati “Avance ni amafaranga umuntu ahabwa mbere y’igikorwa. Niba batari buyaduhere igihe bazajye babitubwira mbere umuntu amenye uko azishakaho ibyo azakenera.”
Undi ati “Nk’ubu naje ntacyo nsize mu rugo mu gihe bari batwijeje ko tuzatangira baduhaye ‘avance’. Ababishinzwe babikosore bityo umuntu akore akazi atuje.”
Yongeraho ko mu byumweru bisaga bibiri bamaze bakosora, bahoraga babwirwa ko amafaranga yageze kuri konti zabo ariko bajyayo bagaheba barinda bataha batayabonye.
Umunyamabanga wa Leta muri Minisiteri y’Uburezi (MINEDUC) ushinzwe amashuri abanza n’ayisumbuye, Isaac Munyakazi akangurira abarimu bose kugira konti mu Mwarimu SACCO kuko ngo ari ho hihutisha amafaranga yabo.
Agira ati “Amafaranga yose ya ‘avance’ y’abarimu bakosoye ibizamini yasohokeye igihe. Abavuga ko bayabonye bitinze n’abadafite konti mu Mwarimu SACCO.”
Akomeza avuga ko inama bagiriwe nibayubahiriza icyo kibazo kitazongera kubaho kuko icyo kigo ari Leta yakibashyiriyeho ngo kibakemurire ibibazo.
Icyo kibazo cyo kutishyurirwa igihe, abo barimu bakigaragaje habura iminsi mike ngo MINEDUC itangaze amanota y’ibizamini bya Leta bisoza amashuri abanza n’icyiciro rusange cy’ayisumbuye.
Ibitekerezo ( 2 )
Amafaranga yo yatugezeho nubwo yaje atinze! ariko abarimu batanze account ziri muri Mwarimu sacco nibo bayabinye nyuma y’abandi!
jye se ko ntarayabona abandi bayakuye he? Usinya clearance ko wahawe avance kdi utarayabona ukamara n’ibyumweru utarayabona?


text:
Gakondo k’iwacu ntikiri ubukonde bw’iwacu n’abacu!
Igice cyambere
Ikibazo cyashegeshe igihugu cyacu n’abagituye ni ukutamenya neza iwabo n’ababo. Uko umuco-nyarwanda wagiye usobekerana n’imico mvamahanga, abenegihugu bagiye bamira bunguri iby’imahanga bakirengagiza nkana iby’iwabo cyangwa kuko batabizi. Kumenya iwabo n’ababo ndetse no kumenyana, ngo basangire basabane biba ibango ryo gutatira igihango cya gakondo. Biteye agahinda kamwe k’umukubabibero !
Muri iyi nyandiko twise »Gakondo k’iwacu » tuzajya twibanda cyane ku ndangagaciro z’inkomoko ya buri bwoko zigenda zikendera zigateshwa agaciro cyangwa zigasimbuzwa nkana iz’ahandi uboshye ako umwambaro ushaje cyangwa utakigezweho usimbuza undi uko wishakiye. Muri iki gice cyambere turibanda cyane cyane ku nkomoka y’ahantu dutuye n’uko hahoze ari ibihugu byigenga. Ubwanditsi bw’urubuga »Umunyamakuru.com » bubahaye ikaze ngo mutange ibitekerezo by’uko twasigasira indagagaciro z’umuco wacu n’uko twakwagura amarembo tukakira n’iby’ahandi ariko byiza, atari ibibonetse byose.
Iranga-muntu yacu nyayo ihera ku isoko, hariya kure cyane Ibuvamuntu. Kubimenya neza no kubizirikana ni ko kumenya uwo uri we, iyo uva n’iyo ujya n’abo ubana na bo n’ibyo ubamo cyangwa ukora; kuko ibyo bose bifite isoko yabyo, hari inyuma y’indorerwamo y’Inyabutatu yateshejwe ubusugi itaratera kabiri ikaza kwokama abakina umukino wa politiki ya »vamo nanjye njyemo » n’abo inda yarenze bokamwe na »mpemuke ndamuke ». Soma usomeshe kandi usensengure, utibagiwe no gusangiza abandi ibyo usanga bifite akamaro mu kubaka igihugu kizima no kugiteganyiriza amizero y’ejo hazaza.
Basomyi namwe nshuti z’umunyamakuru.com ndabaramukije, muhorane Imana y’i Rwanda. Muri kumwe na Nsabimana Evariste ; Gakondo k’iwacu ni mu Rukiga, ni hariya mu majyaruguru hahana imbibi na Ndorwa ugana i Bugande, na ho imbere Rukiga ikaba ikikijwe n’ u Buberuka hariya kuri Base, Bumbogo hakurya ya Bahimba, Buriza hakurya ya Muyanza, Buganza hakurya ya Mwange, Buyaga hakurya ya Mwange. Ndumva mumenye aho Rukiga iherereye kugira ngo abakiri bato bayitandukanye n’Inkinga.
Iyo twikije (kwitsa) ijambo Gakondo, duhita dutekereza »Gukonda », igikoresho kikaba inkonzo kuko umuntu yumva ko nyirumurimo ari mu ishyamba ry’inzitane. Nyirugukonda akaba umukonde naho aho yakonze hakaba Gakondo, bivuga ko aho hantu ari ahe akazaharaga abamukomokaho uko iminsi igenda iha indi. Abakonde rero ni abahinzi akaba ari na yo mpamvu bimitse isuka yaje kwimura inkonzo, ubucuzi bumaze kuvumburwa n’abahinzi.
Buri muntu agira gakondo ke, kuko ari umuntu akagakomora ku bukonde bw’abo akomokaho ari bo bakurambere be. Reka tube duhujwe n’uru rurimi, ndaba ndetse kuruvuga izina kuko muri icyo gihe izina ryarwo rishobora kuba atari iryo rufite ubu.
Gakondo rero yagiye yaguka ndetse n’abakonde bagenda biyongera. Uko bagenda bororoka baje guhuza izina n’uko baritwa. Rigashobora gukomoka ku mukurambere cyangwa ku kindi bumva ko kibahuje.
Uko bagenda bagura « Ubwatsi » bwabo (bongera amasambu yabo) baza kubugira igihugu, barema imihango ibaha umwami ubavukamo, mu bwoko bwabo.
Muri iyo ntumbero rero yo gushaka kumenya abo turi bo, iyo tuva n’iyo tujya, mbanje gushingira ku gitabo cya Padiri Muzungu Bernardin yise »Histoire du Rwanda pré-colonial », ugenekereje mu kinyarwanda bishatse kuvunga ngo » Amateka y’u Rwanda mbere y’umwaduko w’abazungu ». Muri icyo gitabo cyasohotse mu mwaka wi 2003 (édition L’Harmattan), umwanditsi agaragaza imibanire yarangaga ibihugu by’icyo gihe n’ibisanira abantu bafitanye ashingiye cyane cyane ku moko gakondo, akivugwa na n’ubu. Ayo moko-gakondo rero avuga ni aya akurikira: abenengwe, abasinga, ababanda, abongera (bamwe bita cyangwa bitiranya n’abungura ariko atari byo), abazigaba, abagesera, abagara.
Uretse rero Padiri Muzungu Bernardin hari n’abandi bashakashatsi bagiye bagaruka kuri icyo kibazo cy’amoko-gakondo ariko ku buryo bwabo, batanyuze inzira y’imitekerereze nk’iya Padiri Muzungu. Muri abo twavuga nka Padiri Kagame Alexis mu gitabo cye yise »Les organisations socio-familiales de l’ancien Rwanda », ucishirije mu kinyarwanda bishatse kuvuga ngo »Imiterere y’imiryango mu Rwanda rwo hambere ». Muri iki gitabo cya Padiri Kagame Alexis (aha tukaba twakwibutsa ko uyu yanabaye umwiru i Bwami) cyasohokeye i Buruseli mu Bubiligi mu w’1954 dusangamo amoko 15 ari yo aya: abega, abasindi, abakono, abaha, abagesera, abazigaba, abasinga, abashambo, abahondogo, abacyaba, ababanda, abenengwe, abongera, abungura, abasita.
Aya moko uko ari 15, Padiri Kagame Alexis ayagabanyamo ibyiciro cyangwa se icyo twakwita amatsinda-nkomoko (origines) 2 y’ingenzi. Hari abo yita »Ibimanuka » n’abandi yita »Abasangwabutaka ». Kuri we itsinda-nkomoko yita »Ibimanuka » (Les descendus du ciel) rigizwe n’ubwoko bune gusa aribwo »abashambo, abahondogo, abungura, abasita »; na ho iryo yita »abasangwabutaka » (Les terriens ou autochtones) rikaba rigizwe n’ubwoko bw’ abega, abasindi, abakono, abaha, abagesera, abazigaba, abasinga, abacyaba, ababanda, abenengwe n’abongera. Muri iyi nyandiko ayo moko 4 y’Ibimanuka, ubu turaba tuyaretse tuzayagarukeho nyuma mu yindi nyandiko yihariye.
Uretse rero aba banditsi babiri b’abanyarwanda, ni ukuvuga Padri Muzungu Bernardin na Padri Kagame Alexis, hari n’undi mwanditsi w’umunyamahanga witwa D’Hertefelt Marcel wageregeje kwandika kuri icyo kibazo cy’amoko-gakondo y’abanyarwanda. Mu gitabo cye yise »Les clans du Rwanda ancien: éléments d’ethnosociologie et d’ethnohistoire, bishatse kuvuga ugenekerereje mu kinyarwanda ngo: Amoko mu Rwanda rwo hambere: imibereho y’abantu n’amateka yabo » we, aragenda akagera ku moko cumi n’umunani ari yo aya : ababanda, abacyaba, abega, abenengwe, abagesera, abaha, abakono, abanyakarama, abanyiginya, abongera (bamwe bitiranya cg bita abungura), abashambo, abashingo (bamwe bita rimwe na rimwe abashingwe?), abasindi, abasinga, abasita, abatsobe, abungura, abazigaba.
Reka noneho rero turebe amoko y’abasangwabutaka, ari na bo bakonde aba banditsi uko ari batatu bahurizaho. Amoko-gakondo aba banditsi bose bahurizaho ni arindwi, ariyo aya : abenengwe, abasinga, ababanda, abongera, abazigaba, abagesera, abacyaba.
Ndabona rero amoko arindwi ariko abagara Muzungu yita ubwoko nkaba numva ari inyito bakomora kuri gakondo kabo ari bwo Bugara, bakaba rero ari abacyaba.
Mbaye mpagarariye kuri aya moko arindwi kugira ngo nsuzume niba aza kugusha ku bihugu gakondo byayo.
Ibihugu gakondo n’ingoma z’ubwami bwabyo
Icyibanze kigomba kumenyekana ni uko buri gihugu cyayoborwaga n’umwami w’umukonde (twakwita »KAVUKIRE »), akaba akomoka mu be bahuje ubwoko, bahuriye ku uukurambere nyir’izina ry’ubwoko bwabo, bakaba rero bahuje umuterekero. Turebere hamwe ibyo bihugu, abami babyo n’ingoma z’ubwami, ndetse n’icyerekezo birimo ubu kuko bitigeze bitirimuka. Ibyo bihugu rero ni ibi:
Igihugu cya Bungwe
Bungwe ni igihugu cy’abenengwe. Iyo ugerageje kwumva iryo zina ry’abenengwe ari bo baturage gakondo b’i Bungwe, ushobora kwumva ko ari abana b’ingwe, Bungwe ikaba igihugu cy’iwabo w’ingwe. N’agatsinda abenengwe bahuje ubwoko n’ingwe.
Bungwe ikikanyije (gukikanya=kuzenguruka?) uruzi (cyangwa se umugezi) rw’Akanyaru. Hakurya ikaba igizwe n’intara ya Ngozi n’iya Kayanza (i Burundi), naho hakuno hakaba Busanza bw’amajyepfo, Bufundu, Nyaruguru, Buyenzi, Bashumba, Nyakare. Umwami wa mbere (w’i Bungwe) washoboye kumenywa yitwa Rwamba, abamukomokaho bakaba Abenerwamba, ni cyo bita Inzu mu Kinyarwanda; iyo nzu ikabyara ibikomangoma. Abenerwamba bari batuye mu misozi iri munsi ya Nyakizu muri Bashumba. Umwami w’i Bungwe wabaye ikirangirire cyane ni Samukende umugabo wa Nyagakecuru mu Bisi bya Huye akaba yari atuye mu mpinga ya Nyakibanda ari wo murwa mukuru wa Bungwe.
Igihugu cy’Abenengwe cyabayeho mu mahoro cyiza gutsindwa umwami wacyo ari Rubuga rwa Samukende. Aha humvikane neza ko umwami wa nyuma w’icyo gihugu ari Rubuga rwa Samukende. Ingoma y’ubwami y’abenengwe yitwaga »Nyamibande ». Ubwo tuvuye rero i Bungwe mu Majyepfo, reka twerekeze mu mu Majyaruguru mu gihugu cy’u Bugoyi bw’abasinga.
Igihugu cy’u Bugoyi
Iyo tuvuze Igihugu cy’u Bugoyi bw’Abasinga, duhita dutekereza Abarenge bakomoka kuri Rurenge w’Umusinga. Abarenge ni inzu ibyara Ibikomangoma ari byo bivamo Abami.
Abasinga bafitanye isano na Sakabaka, ni yo Nyamaswa basangiye Ubwoko. Umwami wanyuma w’ubugoyi uzwi ni Jeni ya Rurenge, agatura muri Rwerere iri mu Bugoyi. Ingoma y’Ubwami y’Abasinga ni Mpatsibihugu.
U Bugoyi bwegereye i Kivu ahagana iyo rirengera (iburengerazuba bw’u Rwanda rw’ubu). Umurwa mukuru w’u Bugoyi ni Rwerere, umwami wa nyuma w’u Bugoyi uzwi akaba ari Jeni ya Ruenge.
Igihugu cy’u Bugoyi cyari cyibumbye ibihugu byinshi (confédération), ari byo : Bunyambiriri, Nyantango, Budaha, Cyingogo, Bushiru, Buhoma, Rwankeri, Bugoyi, Kanage, Bwishaza, Rusenyi.
Icyo twavuga dutsindagira hano, ni uko u Bugoyi cyari igihugu cyibumbye ibihugu byinshi (confédération) nk’uko bigaragara ariko buri gihugu muri ibyo bihugu bibumbye Bugoyi kikaba gifite abami bacyo bwite n’amategeko yacyo; ubundi abo bami bose bakaba bayoboka Umwami mukuru wari afite Inteko ye (ikicaro cye) muri Rwerere mu Bugoyi. Bugoyi rero mu by’ukuri yari umurwa mukuru w’urwo rusobe rw’ibihugu byose byigenga bifite n’abami babyo bwite.
Ingoma y’ubwami y’abasinga b’abarenge yari Mpatsibihugu. Iyo nyito irumvikana kuko igihugu cy’u Bugoyi cyari kigizwe n’ibihugu byinshi kandi bifite abami babyo. Reka tuve mu Bugoyi twigabe mu Bushiru nibucya dutahe mu Cyingogo giteganye na Nduga. Buzacya twambuka Nyabarongo dutaha i Nduga.
Igihugu cya Nduga
Nduga y’abasinga b’abarenge ntizaramba kuko izigarurirwa n’ababanda baje kubandagaza umwami wayo. Nzabagezaho ayo Mahindura umunsi twageze mu Nduga y’ababanda.
Nduga rero ni igihugu gifite umwihariko kuko cyabaye isibaniro ry’amoko abiri, ariyo, abasinga n’ababanda. Cyategetswe mbere n’abasinga baje gusimburwa nyuma n’ababanda. Ni cyo gihugu cyonyine mu bihugu-gakondo cyageze aho, ariko urebye nta ntambara imena amaraso yahabaye. Umwami wa Nduga y’abasinga ni Kimezamiryango cya Rurenge, aha ariko tukumva ko n’ubwo ari igihugu cy’abasinga b’abarenge ntabwo iri muri Rukomatanyo y’u Bugoyi, ahubwo na yo ikomatanyije ibyayo bihugu.
Ingoma y’ubwami y’abasinga bo mu Nduga sinashoboye kuyimenya. Uwandusha gucishiriza akamenya niba yarabayeho cyangwa se hari izindi nzira banyuragamo yanyunganira. Nduga uyisanga Rwagati mu Bihugu ikaba ikikijwe na Nyabarongo na Mukungwa. Ibumbye ibihugu byinshi ari byo : Busanza bw’amajyaruguru, Kabagari, Marangara, Nduga, Mayaga, Rukoma, Ndiza. Ariko Nduga ntiyagarukiraga aho. Mu majyaruguru yarakugenderaga ikagera : Bwishya, Jomba, Gisigari, Bwito, Gishari, Byahi, Kamuronsi ( Kongo). Aha turi muri Nduga y’Abasinga, kuko izahinduka iy’ababanda nk’uko tuzabibona nyuma. Tuvuye mu Nduga rwagati twambutse Nyabarongo, turangamiye iburengarazuba kugira ngo tuzatahe mu Kinyaga ; birumvikana ko Nyungwe tuzayihiha (tuzayambukiranya). Kinyaga rero na cyo ni igihugu cy’abasinga.
Igihugu cya Kinyaga
Ibyo nashoboye kumenya ku Gihugu cya Kinyaga birasa n’aho bituzuye. Gusa na cyo ni igihugu cy’abasinga b’abarenge.
Umwami wa Kinyaga ? Ingoma y’ubwami ? Aha na ho uwaba abisobanukiwe yanyunganira.
Kinyaga iherereye iburengerazuba, inyuma y’ishyamba rya Nyungwe, ikambukiranya i Kivu ikagera i Bunyabungo, ikaza guhana imbibi n’igihugu cy’u Bugoyi, mu Rusenyi. Kinyaga igizwe n’ibi bihugu : Cyesha, Mpala, Biru, Busozo, Bukunzi. Bunyabungo (Kongo). Reka noneho ducume urugendo rwacu, tuve iburengerazuba, twiyuhize Nyungwe tugana Amajyeppfo.Turakikira Bungwe kugira ngo tubone uko dutaha i Burwi.
Igihugu cya Burwi
Burwi na yo ni igihugu cy’abasinga b’abarenge, ariko irihariye ntabwo yibumbiye hamwe n’ibindi bihugu by’abasinga, ahubwo ibumbye ibyayo.
Umwami w’i Burwi ni Nyaruzi rwa Haramanga akaba yaratuye mu Mukindo wa Makwaza (Nyanza ya Butare ubu) ari wo murwa mukuru wa Burwi.
Ingoma y’ubwami bw’i Burwi ? Sinashoboye kuyimenya. Uwaba afite icyo abiziho yanyunganira.
Burwi iherereye mu Majyepfo ya Nduga ikaba ihana imbibi na Bungwe mu nkengero z’Akanyaru. Igizwe n’ibi bihugu : Mvenjuru, Buhanga na Ndara.
Twabanje kugenderera Abenengwe iwabo i Bungwe, haza gutaho abasinga b’abarenge usangana ibihugu byinshi ari byo, Bugoyi, Nduga, Kinyaga, Burwi. Ikigaragara ni uko Abasinga b’Abarenge bakogota igice kinini cyo mu Bihugu nk’uko byagiye bimenyekana. Bava mu Bugoyi bakazenguruka i Kivu bakagera mu Kinyaga bagaturira ishyamba rya Nyungwe bagakikira Bungwe kugira ngo batahe i Burwi maze bakazamuka bagana i Nduga. abasinga ni abakonde, ibihugu byabo ni Gakondo ntawe rero basimbuye. Umuntu yakumva ko Rurenge w’umusinga yaba yarakonze Igihugu, abamukomokaho na bo bagatera ikirenge mu cye. Twavuga ko abasinga ni abasangwabutaka, ko ari abakonde. Ariko uwo bakomokaho ariwe Rurenge twamwibazaho gato. Akomoka he ? Yari umwami na we ? W’ikihe gihugu ? Ibi ni ibibazo tutashoboye kubonera ibisubizo. Uwaba afite icyo abiziho cyangwa se abitekerezaho (hypothèses) yatwungura igitekerezo; kandi yaba afashije mu gutarurukanya ibisekuru no kubaka ipfundo-Gakondo ry’abacu n’iwacu.
Tukaba rero tumaze kuganira ku Bihugu Gakondo bitanu ari byo Bungwe, Bugoyi, Kinyaga, Nduga, Burwi.
Abumva kimwe muri ibyo bihugu ari Gakondo k’iwabo nababwira iki ? Munyunganire kugira ngo Gakondo ijye ku Mukondo, ni yo Nteko yayo.
Duhiniye aha tubararikira kuzaganira ubutaha ku bindi Bihugu Gakondo k’iwacu itaracibwa inkondo ari byo Nduga y’Ababanda, Buriza bw’Abongera, Mubari w’Abazigaba. Ni ah’ubutaha murakoze, murakagwira mugwize inka n’abana Gakondo muyigire ubukonde n’ubukombe ingoma Bihumbi.
Evariste Nsabimana
No Comments Yet
Laisser un commentaire
Vous devez être connecté·e pour rédiger un commentaire.


text:
Kagame | Perezida Kagame yemereye intara y’uburasirazuba kubona amahotel
N’ubwo intara y’iburasirazuba ikize ku biyaga byinshi ndetse hakiyongeraho no kugira pariki y’akagera niyo ntara ibarizwamo inyubako nke zo kwakira abantu zirimo amahoteli ndetse ikagira n’amazi More...
Igishushanyo cy’imiyoboro y’amazi cy’akarere ka Gakenke cyashyizwe ahagaragara
Igishushanyo kivuguruye cy’imiyoboro y’amazi cy’akarere ka Gakenke kizashingirwaho mu gusana no kubaka imiyoboro y’amazi mishya izageza amazi meza ku baturage cyashyizwe ahagarara kuri More...
Umuturage akwiye kugira uruhare mu bikorwa bimukorerwa
Ikibazo cyo kubona amazi meza ni kimwe mu bibazo byari bihangayikishije uduce tumwe two mu Karere ka Nyabihu. Nyuma y’aho WASH Project ikemuriye icyo cyibazo muri twinshi mu duce twa Nyabihu tutabashaga More...
Uturere twa Nyanza, Muhanga na Ruhango tugiye kubona amazi meza ahagije
Mu nama nyunguranabitekerezo yabereye mu karere ka Nyanza muri Heritage Hotel tariki ya 9/03/2012 yahuje impuguke z’ibiro bya SCET Tunisie n’umuyobozi w’Intara y’amajyepfo Munyentwari More...


text:
Mu bihugu bimwe na bimwe hari abajya gushyingura ariko bakitabaza ababatiza amaboko babafasha muri gahunda zirimo gucukura imva, kuyubaka n’ibindi, ndetse hari n’aho abafata umuryango mu mugongo muri uyu muhango bakodeshwa.
Ikompanyi ‘Rent A Mourner’ yo mu gace ka Essex mu Bwongereza izobereye mu kwigisha abantu kuriririra abapfuye ni imwe mu zikodesha abantu baherekeza uwitabye Imana, ku mayero 45 ku munsi.
Ian Robinson washinze ‘Rent A Mourner’ mu 2013 yabwiye Daily Telegraph ko yashimishijwe n’uburyo aba bahanga mu kurira barimo abagabo n’abagore bakora akazi kabo neza, kandi amazina yabo akaba yaramenyekanye muri Aziya no mu Burasirazuba bw’isi.
Amateka y’abahanga mu kurira mu guherekeza uwitabye Imana, agarukwaho mu mateka ya Misiri, aho bashoboraga guhurira mu mihango yo guherekeza uwapfuye, bikavugwa ko babaga bahagarariye ibigirwamana bizwi nka Isis na Nephthys. Iyo bahageraga batangiraga kwipfuragura umusatsi nk’ikimenyetso cy’ingufu kigaragaza ko bashenguwe n’uwitabye Imana.
Abandi bazwi cyane ni abo mu Bushinwa, aho bagaragaye mu kinyamakuru New York Times mu 1877, ndetse byafatwaga nk’umuco mu Burengerazuba bw’isi, umuco waje no gusakara kugera mu Bwongereza.
Mbere yo gutangira imihango yo guherekeza uwitabye Imana, umuryango wabuze uwawo uhura n’abagize Ikompanyi ‘Rent A Mourner’ bakamuganiraho.
Mu gihe cyo guherekeza uwitabye Imana, bagomba kumenya ahahise h’uwapfuye, bakisanisha n’abo mu muryango we kandi bakiga amateka ahagije y’umuryango kugira ngo nihagira ubabaza bamusobanurire nta kujijinganya. Iyo ibyo birangiye, bagomba kugera aho imihango izabera mbere ho umunsi umwe aho bumvikana ibara ry’imyambaro bazambara cyangwa bagahitamo iryo nyakwigendera yakundaga. Iyo imihango yo gushyingura irangiye, bagomba kuganiriza buri wese kandi mu buryo bubereye.
Abahanga mu kuririra abitabye Imana bakoresha amayeri atandukanye ngo batazasobwa mu muhango wo kumushyingura.
1. Kwibuka
Ushobora gutoranywa mu bazitabira umuhango wo guherekeza uwitabye Imana, igihe gisa n’icyarenze. Bizagusaba kumenya no kwibuka amakuru mu buryo bwihuse, cyane nk’amazina y’uwitabye Imana, aho yize, ibyo yakundaga n’ibindi bimwerekeyeho.
2. Gutungurwa witeguye
Bishobora kutazagusaba gukora ubushakashatsi n’usabwa kugira icyo uvuga. Aha rero, ugomba gutekereza mu buryo bwihuse ku kintu uri buvuge mu gihe waba utunguwe.
3. Ibiganiro
Imihango yo guherekeza uwitabye Imana, ubusanzwe ikorwa mu buryo butuje, ariko niba wakodeshejwe ngo ntuba ugomba kwicara. Usabwa kugenda uganiriza abantu ugerageza kubabwira amagambo abururutsa imitima.
4. Kwisanisha n’uwagize ibyago
Ushobora no kuba utazi uwitabye Imana, ariko ugomba gukomeza abagize ibyago no kubaganiriza mu mvugo ibihanganisha. Bamwe mu bahanga mu kurira mu gihe cyo guherekeza uwitabye Imana, batekereza ko ari nk’umuntu wabo watabarutse ubundi bikabafasha kumera nk’aho aribo bagizweho ingaruka.
5. Gufata umuco w’abo usanze
Agahugu umuco, akandi umuco. Iyo umuntu ageze aho badahuje imyemerere bisaba ubushobozi bwo kwigana umuco wabo no kwisanisha n’imigenzo yawo mu buryo bwihuse.
6. Kubahiriza igihe
Gukererwa ku itabaro ntibigaragara neza, ndetse benshi mu bahabwa inshingano bagomba kwitondera uko bakoresha igihe nka kamwe mu turango tubaranga.
7. Kwigirira icyizere
Kwigirira icyizere ni ikiranga umuhanga nyawe mu kuririra abitabye Imana. Mu gihe uhageze utinzeho ugerageza kwiyumanganya ukigaragaza nk’umuntu wahahoze, bituma utanyuzwamo ijisho n’abantu cyangwa ngo babe bakugiraho impungenge.


text:
MU MAFOTO, Imiterere y’ikimero cya Iradukunda Liliane, Miss Rwanda 2018
Iradukunda Liliane niwe wambitswe ikamba rya Nyampinga w’u Rwanda 2018 ahigitse abakobwa 20 bari bahatanye muri iri rushanwa. Uretse kwambikwa ikamba, Iradukunda Liliane yanambwitswe ikamba rya Nyampinga uberwa n’amafoto, Miss Photogenic 2018.
Iradukunda Liliane Yitabiriye irushanwa ahagarariye Intara y’i Burengerazuba. Afite imyaka 18. Apima ibiro 57 na metero 1.70.
Hari mu birori byabaye kuri uyu wa 24 Gashyantare 2018 muri Kigali Concention Centre.
Mu byashingiweho batoranya Nyampinga, ngo harebwe uburanga (amanota 30%), ubuhanga bwe(amanota 40%) ndetse n’uko yiyerekanye (amanota 30%) byose bikagira igiteranyo cy’amanota ijana. Nyampinga kandi aba ahiga abandi mu bumenyi no kumenya gusubiza ibibazo abazwa, iyi ngingo niyo ihabwa agaciro cyane kurusha izindi.
Mbere yo gutangaza Nyampinga w’u Rwanda wa 2018, Sonia Rolland wari ukuriye akanama nkemurampaka yatangaje ko bitaba byoroshye gutora nyampinga kuko hari byinshi bigenderwaho.
Nyuma yo gutorwa, Iradukunda Liliane yatangaje ko bimutunguye cyane kuko atakekaga ko ari bwambikwe ikamba.
Yagize ati " Byandenze ntabwo nari nziko ndi bube nyampinga...ngiye gushyira mu bikorwa ibyo niyemeje...Icyo nabwira bagenzi banjye ntabwo ari aha birangiriye, nicyo gihe ngo bajye gushyira ibyo biyemeje mu bikorwa.".
Maman we umubyara we yagize ati " Isezerano ryanjye nabwiye Imana irarisohoje kandi irarisubije...Ajya kujya mu mwiherero yansabye kumusengera, ambwira kumuha umugisha w’ababyeyi,...Imyitwarire ye yamwemereraga ikamba. Ni umukobwa utuje, uzi ubwenge, nari mufitiye icyizere."
Iradukunda Liliane yitabiriye irushanwa ryo guhatanira ikamba ahagarariye Intara y’i Burasirazuba. Icyo gihe yakomeje ari kumwe na bagenzi be 5. Kugira ngo ahabwe ’Pass’ byasabye ko asubirishwamo ibazwa. Icyo gihe hari tariki 14 Mutarama 2018 mu ijonjora ry’ibanze ryabereye mu Karere ka Ruvavu kuri Hill View Hotel. Icyo gihe Iradukunda yasubiyemo ibazwa ari kumwe na Umukundwa Divine. Akanama nkemurampaka kemeje ko Liliane ariwe ukomeza, Umukundwa Divine arasigara.
Iradukunda Liliane yegukanye ikamba anahabwa imodoka ya Suzuki Baleno ifite agaciro ka Miliyoni 18. Azajya agenerwa umushahara w’ibihumbi magana inani (800.000 FRW) ku kwezi azajya ahabwa na Cogebanque. Azishyurirwa internet y’umwaka wose, yishyurirwe ’Salon de coiffure’ azajya atunganyirizamo imisatsi mu mwaka wose azamara yambaye ikamba, kugendera muri Rwandair mu ngendo zo mu mahanga ku buntu,....
Habuze gato ngo abure amahirwe yo gukomeza ubwo yitabiraga ijonjora ry’ibanze...Aha yasubirishijwemo ibibazo hamwe na Umukundwa Divine
Nyuma yo guhabwa ’Pass’ ngo akomeze mu ijonjora rikurikiyeho
Ababyeyi be bari basazwe n’ibyishimo nyuma y’uko yambitswe ikamba


text:
"Ikibazo ntabwo ari icyo kubura indogobe"
Sawuli mwene Kishi yagiye gushaka indogobe za se zazimiye (1 Samweli 9:3). Ndatekereza ko yari ababaye cyane asengera mu mutima ndetse, kimwe n’uko tujya tubikora, bishoboka ko yagize n’imihigo ku Mana. Bitinze, we n’umugaragu we bigiriye inama yo kujya kureba bamenya ngo wenda yababwira aho indogobe ziri (1 Samweli 9 : 6 -10).
Ijambo nagendereye ko tuganiraho ni iri 1 Samweli 9: 15-16, Kandi umunsi Sawuli arasuka, Uwiteka yari yaraye abihishuriye Samweli aramubwira ati: “Ejo nka magingo aya nzakoherereza umugabo uturutse mu gihugu cya Benyamini, uzamwimikishe amavuta abe umwami w’ubwoko bwanjye Isirayeli (...). Nshingiye kuri iki cyanditswe nizemo ko akenshi ibyo twifuza kumva biva ku Mana ari bito cyane kubyo iduteganyiriza.
Na none kandi, hari igihe umuntu asenga afite icyifuzo gikomeye kimuhagaritse umutima, ariko akumva Imana imubwiye ibindi atatekerezaga! Nawe byakubayeho? Ugasengera uburwayi Imana iti ngukoreye ubukwe, ugasengera ibiryo wisonzeye Imana iti nguhaye inzu n’imodoka, ukajya gusengera ‘ibibazo mu kazi Imana iti ndagahinduye.
Iyaba twamenyaga ko Imana ishobora no gukora cyane ibirenze ibyo tuyisaba umutima wacu wajya mu gitereko. Hari n’igihe dukomeza gusengera ibyo Imana yasubije ariko tutabizi. None se Sawuli ntiyashakaga indogobe kandi zaramaze kuboneka?
Umva uko Samweli yabwiye Sawuli “Kandi rero iby’indogobe byo zimaze iminsi itatu zizimiye ntiziguhagarike umutima, zarabonetse. Mbese iby’igikundiro byose byo mu Isirayeli bibikiwe nde? Si wowe se n’inzu ya so yose?” (1 Samweli 9: 20).
Ifite ifite ibirenze ibyo usaba. Tekereza kujya gushaka indogobe ugasanganirwa n’amavuta yo kwimikwa nk’Umwami. Ese uracyafite kwizera ko Imana ikigufite mubitekerezo byayo? Humura Imana har’ibyo irimo kugutegurira komera.
Nkwifurije kumva ijambo ryiza rigutunguye kandi rikanezeza umutima wawe. Ndakwifuriza kongera kugirira Imana icyizere ibyo yibwira kutugirira nibyiza gusa si ibibi. Mugire umunsi mwiza.
© Devotion posted-by Dr. Fidèle MASENGO, Foursquare Gospel Church


text:
Abavumvu bagenda batera imbere, bananoza imikorere yabo ariko hari abagikora mu buryo bwa gakondo aho usanga ubuki bwabo bufite umwanda, abandi bakavangamo isukari n’ibindi kugira ngo butubuke.
Hagamijwe kubafasha kunoza ibyo bakora, abavumvu bagenda bahabwa amahugurwa n’ibiganiro nyunguranabitekerezo bibafasha kuba abanyamwuga nyabo.
Ubwo yagiranaga ikiganiro n’abavumvu bo mu Ntara y’Amajyepfo, Ndahimana Jerome, Umukozi wo mu ishami rishinzwe gushyiraho amabwiriza y’ubuziranenge muri RSB, yabasabye kuzirikana ubuzima bw’abarya ubuki.
Yagize ati “Turabasaba kwita ku byo mukora ntimubikore mugamije kubona amafaranga gusa, ahubwo mukazirikana ko mugomba kurinda n’ubuzima bw’abo muha ubwo buki, ku buryo uriye ubuki atagira ikibazo ahubwo avuga ngo ‘ubu buki ni ubwo mu Rwanda’, ku buryo umunyamahanga uje mu Rwanda avuga ko aza kujyana ubuki bwiza bwo mu Rwanda.”
Bamwe mu bavumvu bo mu Majyepfo bemera ko hari amwe mu makosa bajya bakora arimo kutagira isuku no gushaka indonke batubura ubuki mu buryo butari bwo, ariko bemeza ko nyuma y’inama bagiriwe na RSB bagiye kwikosora.
Mukakarisa Constance uyobora Koperative y’abavumvu mu Murenge wa Simbi, Akarere ka Huye yagize ati “Icyo tugiye kwitwararika ni ukongera isuku kandi tugashaka n’ibikoresho byabugenewe; kuko abavumvu twagiraga umwana n’umuntu utubonye akavuga ngo dore umuvumvu w’umunyamwanda, ibyo twiyemeje kubikosora.”
Abavumvu bahagarariye abandi mu makoperative 27 yo mu Ntara y’Amajyepfo bahurijwe hamwe n’Ikigo cy’Igihugu cy’Amazi n’Amashyamba kugira ngo bungurane ibitekerezo na RSB ndetse bigishwe no kubungabunga ibidukikije kuko bifite isano ya hafi n’inzuki.


text:
Kuri uyu wa 10/4/2018 inama mpuzabikorwa y'Akarere ka Nyagatare yateranye iyobowe na Guverineri w'Intara y'Iburasirazuba, Mufulukye Fred, ifite insanganyamatsiko :"Ubufatanye bwacu ni bwo nkingi y'iterambere ryihuse"
Muri iyi nama, Umuyobozi w'Akarere yagaragarije abayitabiriye uko Akarere kesheje imihigo y'umwaka wa 2017/2018 hamwe n'imbogamizi zatumye iteswa ku kigero cy '100% anagaragaza aho imihigo y'uyu mwaka 2018/19 igeze ishyirwa mu bikorwa.
Abari mu nama bunguranye ibitekerezo ku cyatuma Akarere kesa imihigo y'uyu mwaka ndetse n'umuti ku bibazo bibangamiye imibereho myiza y'abaturage.
Visi perezida wa Komisiyo y'ubumwe n'ubwiyunge yatanze ikigniro kijyanye n'ukwezi k'ubumwe n'ubwiyunge kuzarangira tariki ya 31/10/2019, hanemezwa ko ibigo by'amashuri, ibigo nderabuzima n'imidugudu yazahitamo abantu bazahugurirwa guhugura abandi ku bijyanye n'ubumwe n'ubwiyunge.
Imirenge yagaragarijwe amanota yavuye mu isuzuma yakorewe ku mihigo yayo hamwe n'iy'urubyiruko, imirenge ya Gatunda, Kiyombe na Karama irahembwa, urubyiruko rwa Gatunda, Kiyombe na Musheri ruhembwa nk 'abahize abandi naho Akagari ka Kabare, Rwempasha gashimirwa imikorere myiza.
Perezida w'Inama Njyanama y'Akarere yasabye inzego zose zitabiriye iyi nama kurushaho kwegera abaturage no kunoza serivice babaha.
Guverineri w'Intara yashimiye imirenge yakoze neza anasaba buri wese kugira umuco wo kwakira abaturage neza, kubatega amatwi no kubereka urukundo igihe baje babagana.
Guverineri yagarutse ku mabwiriza mashya agenga imikoreshereze y'ubutaka agena ko ubutaka bwororerwaho bushobora guhingwa kugeza kuri 30%y'ingano yabwo ariko asaba ko bikorwa neza abaturage bagahinga ibihingwa byatoranyijwe ku buryo bizanira abaturage umusaruro uhagije
Muri iyi nama kandi umuyobozi w'Akarere yasinyanye imihigo n'ibitaro, farumasi y'Akarere, imirenge, ibigo nderabuzima hamwe n'urubyiruko.
Iyi nama mpuzabikorwa yanitabiriwe n'abadepite Hon. Jeanne D'Arc Uwimanimpaye, Hon. John Ruku-Rwabyoma, Umuyobozi w'ingabo za Brigade ya 402 ,umuyobozi wa police mu karere, abafatanyabikorwa b’Akarere mu iterambere n'abandi bagenwa n'itegeko rigena iyi nama, kugera ku mukuru w’Umudugudu.


text:
Amatwi ni imwe mu mpano y’agaciro gakomeye twahawe. Amatwi agufasha kumva bityo ugashobora kumvikana n’uwo muri kumwe. Amatwi adufasha kumba kandi akanatuma ibice by’umubiri bikorera hamwe. Igice gituma ibice by’umubiri bikorera hamwe kiri mu matwi imbere. Iyo ugize ubumuga bwo mu matwi bigira ingaruka ku buzima bwawe, ni yo mpamvu tubashishikariza kwita ku matwa yanyu.
Nk’ikindi gice cyose cy’umubiri, ni ngombwa kugirira amatwi isuku, bigakorwa bahanagura amatwi imbere n’inyuma ukoresheje akenda korohereye kandi gasukuye cyangwa kamesheshejwe amazi meza. Iyo amatwi afunguye cyane, noneho ugutwikugarura amajwi n’igice bambikaho iherena byose bishobora gusukurwa. Ubukurugutwa buba mu matwi bugiye gusa n’umuhondo kandi bufasha mu gusukura no gutuma ugutwi korohera imbere. Ubukurugutwa butuma mu gutwi hatinjiramo za bagiteri, udukoko n’amazi. Iyo ubukirigitwa bubaye bwinshi cyane, bushobora gufunga umuyoboro utuma ugutwi kumva biranababaza, umuntu akumva aremerewe mu gutwi kandi bishobora no gutuma amatwi apfa. Umuntu ashobora kugabanya ubukurugutwa akoresheje udutonyanga twa bikarubonate ya sodiyumu cyangwa saline. Niba ari bwinshi cyane bugomba gukurwamo n’umuganga/umuforomo agate kariho koto ntigakoreshwa kuko gasunikira ubukurugutwa imbere mu gutwi. Ikindi kandi utudodo duto twa kotoni tuguma imbere tukaba dushobora gutera infection.
Birasanzwe ko abantu basukura amatwi yabo bakoresheje agakoresho babona hafi nk’agati, agashinge n’ibindi. Ibyo kandi ushobora kubikora igihe wumvise uribwa mu gutwi. Kuribwa mu gutwi bishobora guterwa n’uko humagaye, harimo udukoko twinjiyemo tukahatera infection cyangwa kuryaryata bitewe n’ibyo bahogesheje. Niba wumva hari utuntu turyaryata mu gutwi ariko tworoheje watureka ntacyo byagutwara. Niba ukomeje kugira uburyaryate bukabije ushobora kujya kwa muganga bakaguha imiti y’igihe gito. Iyo bikomeje kumera nabi, ugomba gusubira kwa muganga. Ugomba kwirinda kugira ibintu winjiza mu matwi bishobora kuyangiza cyane cyane ibishobora kugukomeretsa no kugutera infection imbere mu gutwi. Kugira igikomere mu gutwi imbere bishobora kukumerera nabi cyane. Infection mu gutwi igaragara ukuribwamo imbere, havamo ibintu bisa nk’amashyira, kumva uburyaryate, kugira iseseme, kuruka n’ibindi bimenyetso. Niba iyo infection idakira, ishobora kwica amatwi.
Kwegera cyane udutonyanga duturutse ku bushyuhe cyangwa ubukonje dushobora kwangiza amatwi bigatera ububabare no gufungana. Niba uri mu bukonje bukabije cyangwa umuyaga ujye wibuka gupfuka amatwi yawe. Niba uri ahantu hari umukungugu mwinshi cyangwa uri mu rugendo, wihutire gupfuka amatwi yawe kugira ngo hatinjiramo umwanda, udukoko cyangwa utundi tuntu mu matwi imbere. Iyo hagize icyinjira mu matwi bishobora gutuma abyimba akanarwara infection.
Urusaku rukabije rushobora narwo kwangiza amatwi. Guhura igihe kirekire n’urusaku rwo mu mijyi minini cyangwa urusaku rwo mu nganda zifite ibimashini binini bishobora kwangiza amatwi ku buryo bworoshye cyangwa bukabije. Ibyo bishobora gutera ukwiheba n’agahinda bikabije n’ibindi.. Nkuko itegeko ry’umurimo ribiteganya, ni ngombwa gukingira abakozi amatwi yabo kugira ngo atangirika. Akenshi usanga hari za ekuteri abantu bakunda gukoresha bumva imiziki igihe bari mu kazi cyangwa mu rugendo. Gukoresha kenshi ekuteri za telefoni bigabanya ubushobozi bwo kumva kandi bishobora kwangiza amatwi. Nyuma yo gukoresha za ekuteri mu minota 30 ugomba kuzihagarika amatwi akaruhuka. Si byiza kandi gufungura umuriro mwinshi wa televiziyo cyangwa radiyo.
Koga muri pisine ni byiza ariko bishobora kugira ingaruka ku matwi. Amazi ashobora kwinjora mu matwi bikaba byayatera kutumva cyangwa umuhaha. Ni byiza kugira akantu wambara gatwikira amatwi igihe uri koga muri pisine cyangwa andi mazi magari. Niyo ugenda mu ndege umuntu agomba kugira icyo atwikira ku matwi. Niba hari ububabare cyangwa ibintu biva mu matwi ugomba kwihutira kubikemura. Ugomba kwitwararika kugira ngo amatwi yawe akomeze akore neza.
Byanditswe na-Dr. Rachna Pande
Specialist internal medicine Ruhengeri Hospital
E-mail: [email protected]
BYANDITSWE NA RACHNA PANDE


text:
Uko wagirira isuku icyuma gikoreshwa mu gikoni
Icyuma gikoreshwa mu gikoni mu gukata ibyo guteka kiba kigomba kugirirwa isuku ihagije kuko hari ubwo usanga abantu bakoresha icyuma kikagera ubwo kizana ingese,ugasanga cyarahinduye ibara kubera umwanda bitewe n’uburyo bagifata nabi,nyamara ziriya ngese iyo zigiye mu byo kurya bigira ingaruka ku buzima bw’umuntu kuko icyuma kidafite isuku kiba cyirimo udukoko( bacteries) twanduza ibiribwa cyane cyane kugikatisha ibiribwa ari bibisi.
Uburyo bworoheje bwo kugirira isuku icyuma
1. Uko umaze gukoresha icyuma ugomba guhita ucyoza neza n’amazi ukavanaho ibyo umaze kugikatisha.
2. Iyo umaze kugikatisha ibintu bifite amakashi cyangwa bigifataho ukirambika mu mazi ariko isabuni yoza ibyombo,maze maze ukacyogesha iponje witonze ukamaraho imyanda yose.
3. Iyo icyuma cyazanye umugese ucyogesha vinegere n’amazi ashyushye n’isabuni isanzwe yoza ibyombo ukagikubisha icyogesho wogesha ibyombo.
4. Fata icyuma ugishyire mu mazi yatuye cyane kugirango udukoko tushobora kwanduza ibiribwa dupfe.
5. Hanagura icyuma neza n’agatambaro gafite isuku ukirambike ahantu hafite isuku cyumuke neza kugira ngo utakibika kigitose ari nabyo bituma kizana umugese.
6. Kibike mu gikoresho cyabugenewe kandi gifite isuku kandi cyumutse kuburyo kitazazana umugese.
7.Ugomba kandi kugira ibyuma birenze kimwe usimburanya mu kubikoreshakandi icyuma ukoresha ukata ibyo guteka ntikiber ari nacyo ukatisha ibiribwa barya ari bibisi.
Ubu nibwo buryo wakorera isuku ihagije icyuma gikoresha wa mu gikoni mu gukata ibyo guteka.
Source ;wikihow
Nziza paccy


text:
Uko yarokotse Jenoside yakorewe Abatutsi i Karama (Huye)
Nitwa Mukamwiza Jeanne d’Arc, Jenoside itangira muri 1994 nari mfite imyaka 13 nari ntuye mu cyahoze ari perefegutura ya (Butare) ubu ni akarere ka Huye umurenge wa Karama, Jenoside itangira twarahunze nk’abandi tugeze mu nzira umuturanyi utari mu bahigwaga abwira ababyeyi banjye ngo babahe umwana bamuhishe bahitamo gutanga jyewe na murumuna wanjye.
Baraduhishe igihe kiragera batangira gutwikira abantu b’aho twari dutuye bakajya iwacu gusahura no gusarura imyaka bitwaje ko baduhishe, hashize nk’icyumweru rero ba bantu baduhishe baratwirukanye ngo dusange iwacu I karama aho hari amashuri na kiliziya niho abantu benshi bari bahungiye bavuye za Kibeho Cyahinda no muri za Maraba.
Kuva aho rero bari baraduhishe kugera I Karama byabaye inzira y’umusaraba twaragendaga tukagwa ku matsinda y’interahamwe ziri mu nama zo kwica no gushimuta inka z’Abatutsi bakadusubizayo bakatwirukankana bashaka kutwica. Ndetse uko twirukaga tugaca ku ngo z’abatarahigwaga, abagore n’abana batuvugirizaga induru bakerekana aho duciye ngo badukurikire. Hari ahantu Papa yari afite icyuma gisya n’akabari twashatse guhungirayo twaharebera kure tukabona hari abantu hanitse n’ibintu bimeze nk’imyenda tugenda twihishahisha mu masaka tujyayo tugezeyo dusanga ni interahamwe ziriyo baratwirukankana bashaka kutwica twirukira mu masaka turihisha baratubura dukomeza kugenda twihishahisha kugeza igihe tugeze I karama.
I karama rero naho ntitwahatinze kuko tariki 21/04/1994 interahamwe zaje kwica abantu aho I karama. Interahamwe rero zaraje zitangira kurasa abantu nabo bakirwanaho bakoresheje amabuye zikarasa zikinjira mu mashuri zigatema abantu no mu kiliziya ku bw’amahirwe rero amasasu arabashirana bagiye kuzana andi i Butare mu mujyi abari basigaye harimo n’inkomere turiyegeranya baravuga ngo duhungire I Burundi. Twaragiye abari abapolisi ba komine baradukurikiye bagenda barasa abantu inzira yose ku bw’amahirwe jye na wa murumuna wanjye twageze I Burundi hamwe n’abandi bavandimwe 2 ariko abenshi baguye aho.
I Karama rero haguye abatutsi benshi basaga ibihumbi 70,000,ubu rero nariyubatse ndi umu mama mfite abana 2.
Jeanne M.


text:
Bamwe mu baturage batuye mu murenge wa Gashaki ho mu karere ka Musanze barinubira ko batagira uruhare mu guhitamo igihingwa kigenerwa agace batuyemo muri gahunda yo guhuza ubutaka,byatumye urutoki rwabo rutemwa ubu bikaba byarabasubije inyuma mu iterambere.
Abaturage bo mu murenge wa Gashaki bavuga ko batagira uruhare mu guhitamo ibihingwa bagomba guhinga muri gahunda yo guhuza ubutaka byatumye mu minsi ishize basabwa gutema urutoki bo bavuga ko rwabatezaga imbere maze aho rwahoze bakahaca amaterasi ibintu byabasubije inyuma. Bagize bati“twabwiwe ko tugomba gutema urutoki maze bace amaterasi ubu ntacyo aya materasi atumariye uretse inzara yatugezeho bitewe nuko urutoki arirwo rwatugaburiraga”
Bashingiye kukamaro urutoki rwari rubafitiye barasaba ubuyobozi mu gihe aya materasi atarabyazwa umusaruro babe babemereye bahahinge urutoki bagize bati” aya materasi nta musaruro abyazwa batwemerere twongere duhinge urutoki turebe ko nibura twakira ubu bujyahabi”.
Umuyobozi w’akarere ka Musanze wungirije ushinzwe ubukungu ndabereye Augustin avuga ko ahari amaterasi hose hafite icyo hagenewe bityo ngo abaturage ntibakwiriye kumva ko bahahinga urutoki Ygize ati “ahari amaterasi hose hafite icyo hagenewe bityo rero nibihangane ahubwo babaze umusaruro amaterasi”
Umurenge wa gashaki n’umwe mu mirenge y’icyaro yo mu karere ka musanze ibihingwa bihaboneka bikaba byiganjemo ibishyimbo urutoki ndetse n’ibijumba
Eric TWAHIRWA-Celebzmagazine.com